title: Siperiankärhö

text:
Siperiankärhö on ainoa Suomen alkuperäislajistoon kuuluva puuvartinen köynnös punakoison ("Solanum dulcamara") lisäksi.
Siperiankärhön yhtenäinen levinneisyysalue ulottuu Euraasian havu- ja lehtimetsävyöhykkeellä Tyynenmeren rannikolta Siperian läpi länteen aina Äänisjärven lähistölle. Lännempänä sitä tavataan vain muutamin paikoin Suomesta sekä Etelä-Norjasta Gudbrandsdalenin alueelta. Suomesta siperiankärhö tunnetaan vain muutamasta hyvin erillisestä paikasta. Kristiinankaupungin Lapväärtistä esiintymä löydettiin vuonna 1947, 30 vuotta myöhemmin 1977 laji löytyi Tervolasta. Nurmeksen esiintymä tuli viralliseen tietoon 1981, mutta maanomistajat tietävät lajin kasvaneen samalla paikalla niin kauan kuin muistavat. Laji on myöhemmin löydetty myös pohjoiselta Uudeltamaalta 2000-luvulla.


title: Siperiankärhö

text: Siperiankärhö suosii mannermaista ilmastoa. Laji vaatii ravinteisen ja mieluiten kalkkipitoisen maaperän. Suomessa se kasvaa rehevissä, tuoreissa kangasmetsissä ja lehdoissa. Kasvupaikat ovat usein kuusivaltaisia sekametsiä. Siperiankärhö rauhoitettiin Suomessa vuonna 1952. Kaikki vanhat esiintymät ovat nykyisin suojelualueiden sisällä.


title: Siperiankärhö

text: Siperiankärhöä viljellään toisinaan myös koristekasvina, mutta yleisemmin Suomessa viljellään lajin toista alalajia alppikärhöä ("Clematis alpina" ssp. "alpina"). Se kukkii edellisen vuoden versoin, joten sitä ei leikata syksyllä tai keväällä.


title: Punakoiso

text: Punakoiso ("Solanum dulcamara") on koisokasveihin kuuluva köynnös. Sitä tavataan luonnonvaraisena Keski- ja Etelä-Suomessa ja siitä etelään koko Euroopassa, sekä Venäjällä ja Siperiassa. Pohjois-Amerikkaan se on levinnyt ihmisen mukana.


title: Punakoiso

text:
Punakoiso kukkii heinä-elokuussa. Kukat ovat vaalean violetit ja muistuttavat perunan kukkia. Syksymmällä kehittyvät soikean tomaatin näköiset, noin sentin kokoiset punaiset marjat.
Koko kasvi sisältää keskushermostoon vaikuttavaa myrkkyä. Punakoiso sisältää lukuisia glykoalkaloideja (mm. solaniinia, solamargiinia ja lukoksantiinia), steroidialkaloideja (mm. solanidiinia, tomatidiinia, soladulsidiinia ja solasodiinia) ja lisäksi solanokapsiinia. Jo 4-5 marjaa riittää aiheuttamaan myrkytyksen lapselle, kymmenen marjaa on hengenvaarallinen määrä ja voi tappaa.


title: Platonin kirjeet

text: Platonin kirjeisiin (), jotka ovat osa Platonilta säilyneiden teosten kaanonia, kuuluu kolmetoista hänen nimiinsä laitettua kirjettä. Näiden lisäksi tunnetaan muutamia muita hänen nimiinsä laitettuja kirjeitä muuta kautta. Näistä kaikista todennäköisesti ainoastaan "Kirje VII" on aito ja muut on kirjoitettu Platonin kuoleman jälkeen.


title: Platonin kirjeet

text: Kirje VII on kokoelman varhaisin ja ainoa, jota pidetään Platonin aitoperäisenä kirjeenä. Holger Thesleffin mukaan muut kirjeet voidaan nähdä "väärennöksinä", koska ne pyrkivät esiintymään Platonin aitoina kirjeinä, vaikka eivät ole sellaisia. Epäperäiset kirjeet voidaan jakaa kahteen ryhmään: kirjeet II-VI, VIIII ja XIII ovat syntyneet pian kirjeen VII jälkeen ja liittyvät siihen myös sisällöllisesti. Kirjeet I ja IX-XII sen sijaan ovat selvästi myöhäisempia ja mielikuvituksellisempia; ne ovat syntyneet vasta hellenistisenä aikana osana ajalle tyypillisiä kirjeromaaneja.


title: Platonin kirjeet

text: Diogenes Laertioksen esittämässä, Thrasylloksen tekemässä Platonin teosten jaottelussa kirjeet kuuluvat IX tetralogiaan yhdessä dialogien "Minos", "Lait" ja "Epinomis" kanssa. Aiheensa puolesta Thrasyllos luki kirjeet Platonin eettisten teosten joukkoon. Aristofanes Byzantionlaisen jaottelussa dialogi kuuluu puolestaan V trilogiaan yhdessä dialogien "Kriton" ja "Faidon" kanssa.


title: Platonin kirjeet

text: Platonin "Kirje VII" on todennäköisesti aito. Sen alkuosa käsittelee Platonin epäonnistunutta käyntiä Sisilian Syrakusassa. Hän epäonnistui Dionysios II:n opastuksessa, ja tästä tuli yrityksistä huolimatta tyranni. Platon alkaa käsitellä ideaoppiaan vastustaakseen väitettä, jonka mukaan Dionysios olisi saanut täyden filosofisen hengen ja ymmärryksen Platonin filosofisista löydöistä. Kirjeen loppuosa antaa tämän vuoksi yksityiskohtaisen selityksen ideaopista ja käsittelee erityisesti täydellistä ympyrää ja sitä, kuinka mikään ympyrän kopio ei ole täydellinen ympyrä. Täydellisen ympyrän ideasta ei voida edes puhua, koska kieli ja sen määritelmät eivät nekään ole täydellisiä ympyröitä.


title: Platonin kirjeet

text: Platon osoittaa näin Dionysioksen väitteet vääriksi antamalla parhaan mahdollisen selonteon todellisesta ympyrästä, joka on erilainen kuin sanat, piirrokset, määritelmät tai tieto siitä mitä on todella olemassa. Todellista, käsittämättömissä olevaa ympyrää ei voida ilmaista muuttuvalla kielellä. Platon yrittää kuvata, mikä on ikuista ja muuttumatonta. Tässä hän asettaa olemisen ja tulemisen vastakkain.


title: Platonin kirjeet

text: "Kirje I" on osoitettu Dionysiokselle. Se on sepitetty todennäköisesti vasta hellenistisenä aikana.


title: Platonin kirjeet

text: "Kirje II" on laadittu Akatemiassa "Kirjeen VII" esikuvan mukaan. Kirjeen tarkoituksena on ollut kuvata Platonin ja Dionysioksen suhde paremmaksi kuin mitä yleensä on ajateltu.


title: Platonin kirjeet

text: "Kirje III" on osoitettu Dionysiokselle ja se on osa hänen ja Platonin kuviteltua kirjeenvaihtoa.


title: Platonin kirjeet

text: "Kirje IV" on osoitettu Dionille ja se on osa hänen ja Platonin kuviteltua kirjeenvaihtoa.


title: Platonin kirjeet

text: "Kirje V" on osoitettu Makedonian kuninkaalle Perdikkas III:lle ja on osa hänen ja Platonin kuviteltua kirjeenvaihtoa.


title: Platonin kirjeet

text: "Kirje VI" on osoitettu Atarneuksen tyrannille Hermiaalle. Se pyrkii suosittelemaan tyrannille yhteistyötä filosofien kanssa.


title: Platonin kirjeet

text: "Kirje VIII" on osoitettu Dionin syrakusalaisille kannattajille, ja se liittyy sisältönsä puolesta läheisesti "Kirjeeseen VII". Kirjettä on usein pidetty aitona, mutta nykyään tutkijat ovat asiasta eri mieltä.


title: Platonin kirjeet

text: "Kirje IX" on osoitettu Arkhytaalle. Se on kirjoitettu mahdollisesti 200-luvulla tai 100-luvun alussa eaa.


title: Platonin kirjeet

text: "Kirje X" on osoitettu muuten tuntemattomalle Aristodorokselle, Dionin ystävälle. Se on kirjoitettu vasta hellenistisenä aikana.


title: Platonin kirjeet

text: "Kirje XI" on osoitettu muuten tuntemattomalle Laodamaalle. Se on kirjoitettu vasta hellenistisenä aikana.


title: Platonin kirjeet

text: "Kirje XII" on Arkhytaalle osoitettu lyhyt kirje. Sen aitous on ollut epäilyksenalaisena jo antiikin aikana.


title: Platonin kirjeet

text: "Kirje XIII" on osoitettu Dionysiokselle.


title: Funny How Sweet Co-Co Can Be

text: Funny How Sweet Co-Co Can Be (Manner-Euroopassa Funny Funny How Sweet Co-Co Can Be) on brittiläisen Sweet-yhtyeen ensimmäinen varsinainen albumi, joka julkaistiin loppuvuodesta 1971.Väistö & Perttunen: s. 24.


title: Funny How Sweet Co-Co Can Be

text: Albumi sisältää lähinnä Chinn/Chapman-lauluntekijäkaksikon sävellyksiä, kuten singlehitit ”Funny Funny” ja ”Co-Co”. Mukana on myös kaksi cover-kappaletta: ”Reflections” (The Supremes) ja ”Daydream” (The Lovin’ Spoonful). Yhtye sai mukaan kaksi omaa sävellystä. Albumin materiaali nojautuu tyylillisesti pääasiassa purukumipoppiin.


title: Funny How Sweet Co-Co Can Be

text: Albumi ei menestynyt Britanniassa, mutta Suomessa se nousi listaykköseksi kolmen viikon ajaksi.


title: Funny How Sweet Co-Co Can Be

text: Basisti Steve Priestin mukaan Sweet ei soita läheskään kaikilla kappaleilla, vaan monessa laulussa soittajina toimivat studiomuusikot. Yhtyeen jäsenet eivät myöskään saaneet valita albumin kappaleita. Lisäksi laulusolisti Brian Connollya painostettiin laulamaan kappaleet yhtyeen tuottajien haluamalla tyylillä. Tässä Connollylla oli ongelmia, mikä vaikutti hänen itseluottamukseensa negatiivisesti.Väistö & Perttunen: s. 25. Steve Priest on kertonut, ettei omista albumia siihen liittyvien huonojen muistojen vuoksi.


title: Funny How Sweet Co-Co Can Be

text: Levy ilmestyi loppuvuodesta 1971. Britanniassa albumi julkaistiin nimellä "Funny How Sweet Co-Co Can Be". Sen kansikuvassa on ruskea karamelli, jonka keskellä Sweetin jäsenet. Manner-Euroopassa albumi julkaistiin hieman erilaisella nimellä "Funny Funny How Sweet Co-Co Can Be". Albumin kansi eroaa Britannian-versiosta, sillä siinä on mustavalkoinen kuva yhtyeestä lavalla sekä piirretty tölkki, josta valuu hunajaa. Etukannen taustaväri on musta ja takakannen valkoinen. Lisäksi levylle sisältyy ”Co-Co”-singlen b-puolella ilmestynyt ”Done Me Wrong Alright”.


title: Funny How Sweet Co-Co Can Be

text: Albumi ei ollut Britanniassa suuri menestys, eikä se saavuttanut siellä listasijoitusta.Väistö & Perttunen: s. 26. Manner-Euroopassa menestys oli parempaa: Suomessa levy nousi listaykköseksi kolmen viikon ajaksi ja pysyi listalla yhteensä 39 viikkoa. Tanskassa levy ylsi sijalle 15 vuonna 1974.


title: Funny How Sweet Co-Co Can Be

text:
Kitaristi Andy Scottin mukaan "Funny How Sweet Co-Co Can Be" -albumilla on 1970-luvun kitchissään oma paikkansa Sweetin diskografiassa. Hän on kehunut solisti Brian Connollyn tulkintaa The Supremes -coverissa ”Reflections”.A-puoli
B-puoli


title: Dodge Caliber

text: Dodge Caliber on Dodgen vuosina 2006–2013 valmistama alemman keskiluokan automalli, joka korvasi Chrysler Neonin. Siinä on kaupunkimaastoauton kaltainen korkeampi maavara ja korkeampi keula, jonka ilmanvastuskerroin on 0,37.


title: Dodge Caliber

text: Caliberissa käytetään Nissanin tytäryhtiön Jatcon CVT-vaihteistoa, josta Dodge käyttää nimeä "CVT2". Caliber oli ensimmäinen DaimlerChryslerin malli, jossa ko. tekniikkaa käytettiin. Caliberia valmistettiin etu- ja nelivetoisena. Neliveto on elektronisesti ohjattu. Caliberissa käytetään Mitsubishin GS-pohjalevyä, joka on suunniteltu yhteistyönä; esimerkiksi Mitsubishi Lancer, Jeep Compass ja Peugeot 4007 käyttävät samaa pohjalevyä.


title: Dodge Caliber

text: Caliber, kuten sen edeltäjäkin Neon valmistettiin DaimlerChryslerin tehtaalla Belvideressa, Illinoisissa.


title: Dodge Caliber

text: Caliberia sai kolmena versiona julkistuksen jälkeen ja neljäs tuli saataville vuoden 2006 puolivälissä. Dieselversiossa käytetään Volkswagen-konsernin pumppusuutindieseliä.


title: Dodge Caliber

text: Perusmalli SE on etuvetoinen ja siinä on 1,8 l 110 kW (150 hv) "GEMA" R4 -moottori, ja sen jatkeena 5-vaihteinen manuaalivaihteisto. 2,0 l 115 kW (156 hv) versio moottorista on saatavana optiona ja se tulee CVT2-vaihteistolla.


title: Dodge Caliber

text: Automaattivaihteistoa ei saa 1,8-litraiseen, eikä 2,0-litraiseen saa manuaalivaihteistoa.


title: Dodge Caliber

text: Perusveriossa ei ole ilmastointia, sähköikkunoita eikä -peilejä. Maski on korinvärinen, kun se kaikissa muissa malleissa on kromattu. Caliberista puuttuu myös kierroslukumittari, 15 tuuman vanteet ovat vakiona. Joitakin lisävarusteita ei saa SE-versioon ollenkaan.


title: Dodge Caliber

text: SXT-mallissa on samat moottorivaihtoehdot kuin SE:ssa, mutta muita varusteita on paljon enemmän vakiona: ilmastointi kylmälokerolla, kääntyvä apukuskin penkki tavaran kuljetusta varten, käännettävät takapenkit, sähköikkunat, sähkösäätöiset peilit ja avaimeton kaukosäätö lukoille.


title: Dodge Caliber

text: Joissakin Dodgen esitteissä mainitaan SXT Sport -versio, kun taas esimerkiksi Dodgen webbisivu listaa SXT "E" -version samanlaisilla varusteilla. Tämä sisältää muun muassa 17 tuuman alumiinivanteet ja sumuvalot.


title: Dodge Caliber

text: R/T-mallissa on 2,4-litrainen (170 hv) versio GEMA-moottorista ja se on varustettu CVT2-vaihteistolla, johon on ohjelmoitu 'AutoStick'-ominaisuus. Autostick sisältää 6 esivalittua välityssuhdetta tavalliseen CVT 'Drive' -toimintoon verrattuna. Vakiona on 18-tuumaiset alumiinivanteet ja kromatut saa lisävarusteena. Julkistuksen aikaan saatavilla oli ainoastaan neliveto, mutta etuveto ja manuaalivaihteisto luvattiin myöhemmin. Myös ABS-jarrut kuuluvat vakiovarustukseen alusta on viritetty urheilulliseksi.


title: Dodge Caliber

text: Ulkoisesti R/T:ssä on erona korinväriset/kromi ovenkahvat (muissa mustat). Kromattu pakoputkenpää ja sumuvalot ovat vakiona ja siinä on myös R/T-merkki. Sisusta on kangasverhoiltu ja nahkapenkit ovat lisävaruste kuten SXT-mallissa.


title: Dodge Caliber

text: SRT-4-malli esiteltiin Chicago Auto Show’ssa helmikuussa 2006 ja se korvasi Dodge Neon SRT-4:n, joka oli Chryslerin Street and Racing Technology-ryhmän modifioima. Autossa on turboahdettu 2,4 l moottori 224 kW (304 hv). Teho välitetään etupyörille 6-vaihteisen manuaalivaihteiston kautta. Autossa on suuremmat etu- ja takajarrut ja myös alustaa on madallettu.


title: Dodge Caliber

text:
Dodge kertoo auton kiihtyvän 5,9 sekunnissa 0–97 km/h ja 0-400m pitäisi sujua alle 14 sekunnin. SRT-4:n pitäisi olla saatavilla keväällä 2007.
Caliberin kulutustietoja:


title: Merivoimien tutkimuslaitos

text: Merivoimien Tutkimuslaitos (MerivTL) oli Suomen merivoimien komentajan alainen sotilaslaitos, joka vastasi merivoimien teknisestä ja luonnontieteellisestä tutkimus- ja kehittämistoiminnasta. Tehtäviin kuuluivat toiminnan suunnittelun ja koordinoinnin, teoreettisen tutkimuksen sekä käytännön mittaus- ja koetoiminnan. Tutkimuslaitos oli perustettu, tosin eri nimellä vuonna 1918. Merivoimien tutkimuslaitos lakkautettiin 31.12.2013. Merivoimien tutkimuslaitoksen ohjus- ja häivetutkimus siirtyi Puolustusvoimien tutkimuslaitokseen, mutta mm. vedenalaista sodankäyntiä ja laivatekniikkaa koskevat osuudet siirtyivät Merisotakouluun.


title: Merivoimien tutkimuslaitos

text: Laitoksen organisaatioon kuului johtaja, jota avusti hallintotoimisto ja kaksi osastoa: Mittaus- ja koetoimintaosasto sekä Tutkimus- ja kehittämisosasto. Nämä jakautuivat puolestaan sektoreihin. Laitoksen johtajana on vuodesta 2006 lukien toiminut insinöörikommodori Pekka Kannari. Hänen edeltäjiään olivat insinöörikommodorit Pekka Lopmeri vuosina 2000-06 ja Alpo Tuurnala 1994-2000.


title: Merivoimien tutkimuslaitos

text: Laitoksen nimi 1970-luvulla oli Merivoimien Koeosasto. Se on toiminut Turussa myös ns. Kallapään alueella. Nykyinen nimi tuli käyttöön 1994.


title: Merivoimien tutkimuslaitos

text: Laitos jatkoi Helsingin Sotasataman laboratorion, Laivastoaseman koelaitoksen, Miinakoeaseman ja Rannikkotykistökoulun tutkimusosaston perinteitä. Vuosipäivänään se vietti Sotasataman laboratorion perustamispäivää 11.9.1918. Perinteiden vaalimiseen osallistui Merivoimien tutkimuslaitoksen perinneyhdistys ry.


title: Merivoimien tutkimuslaitos

text: Laitoksen hallinto ja osa tutkimuksesta toimi Espoon Kilossa Puolustusvoimien Tiedustelukeskuksen kanssa samoissa tiloissa. Mittaus- ja koetoiminta sijaitsi Pansion laivastoasemalla.


title: Merivoimien tutkimuslaitos

text: Laitos on yhdistetty vuonna 2014 perustettuun Puolustusvoimien tutkimuslaitokseen.


title: Olavi Rissanen

text: Olavi ”Olli” Rissanen (s. 26. maaliskuuta 1947 Kuopio) on suomalainen jalkapalloilija ja myöhemmin jalkapallovalmentaja. Hänen pelipaikkansa oli hyökkääjä. Rissanen pelasi SM-sarjassa yhteensä 403 ottelua, joissa hän teki yhteensä 185 maalia. Vielä 40-vuotiaana viimeisenä SM-sarjakautenaan hän teki viisi maalia.


title: Olavi Rissanen

text: Maajoukkueessa Rissasen tilille kertyi yhteensä 40 A-maaottelua ja hän teki niissä 7 maalia.


title: Olavi Rissanen

text: Hän toimi Kuopion Palloseuran toisena valmentajana loppukauden 1989 ja sen jälkeen kaksi kokonaista kautta 1990–1991. Ensimmäisen kauden saavutuksena oli Suomen Cupin voitto.


title: Haing S. Ngor

text: Haing S. Ngor (22. maaliskuuta 1940 – 25. helmikuuta 1996) oli amerikankambodžalainen lääkäri ja näyttelijä, joka tunnetaan parhaiten Oscar-palkitusta roolityöstään elokuvassa "Kuoleman kentät". Hän esittää elokuvassa kambodžalaista toimittajaa Dith Prania 1970-luvun Kambodžassa punaisten khmerien vallan alla.


title: Haing S. Ngor

text: Ngor eli itsekin Kambodžassa punaisten khmerien hallitessa maata kovaotteisesti ja selviytyi piilottelemalla faktaa, että hän on synnytyslääkäri ja gynekologi. Koulutettuna ihmisenä hänet olisi tapettu Pol Potin ankaran hallituksen aikana. Punaisten khmerien kaaduttua vuonna 1979 Ngor työskenteli lääkärinä pakolaisleirillä Thaimaassa ja muutti Yhdysvaltoihin 30. elokuuta 1980.


title: Haing S. Ngor

text: Ngor teki ensimmäisen näyttelijänsuorituksensa Kuoleman kentissä ja voitti parhaan miessivuosan Oscarin lisäksi kaksi BAFTAa (paras miespääosa ja paras uusi tulokas) sekä parhaan sivuosan Golden Globen . Tämän jälkeen Ngor näytteli muutamissa elokuvissa, joista merkittävimmät olivat Oliver Stonen "Taivas ja maa" ja "Elämäni".


title: Haing S. Ngor

text: Helmikuun 25. päivä vuonna 1996 Ngor ammuttiin asuntonsa ulkopuolella Los Angelesissa. Hänet ampuivat katujengin jäsenet, jotka vaativat Ngorilta medaljonkia, joka oli tämän kaulalla. Medaljonki sisälsi hänen kuolleen vaimonsa kuvan. Ngorilta ei varastettu yhtään rahaa, vaikka lompakko sisälsi muutama sata dollaria käteistä. Tuolloin liikkui myös jonkin verran spekulaatioita siitä, että jengi oli toiminut punaisten khmerien sympatisoijien puolesta, mutta tätä ei ole koskaan todistettu.


title: Haing S. Ngor

text: Kolme 19-vuotiasta "Oriental Lazy Boyz" -jengin jäsentä pidätettiin ja syytettiin Ngorin murhasta. Jokaisen oikeudenkäynti käytiin Los Angelesin ylioikeudessa yksittäisissä istunnoissa. Tak Sun Tan tuomittiin 56, Indra Lim 26 vuodeksi ja Jason Chan elinkautiseen vankeuteen ilman mahdollisuutta ehdonalaisuuteen.


title: Rivimoottori

text: Rivimoottori on mäntämoottori, jossa sylinterit ovat vierekkäin rivissä. Rivimoottorista käytetään myös nimitystä "suora moottori", koska sylinterit ovat suorassa rivissä vierekkäin. Autokäytössä rivimoottorissa on yleisimmin neljä sylinteriä, mutta kolme-, viisi- ja kuusisylinterisiä moottoreita käytetään pyrittäessä hyödyntämään niiden tuomia etuja joissain tapauksissa. Kolmesylinterisen moottorin etuja muihin verrattuna ovat luonnollisesti pienempi koko ja paino. Viisisylinterinen moottori on saatettu kehittää kuusisylinterisestä sitä lyhentämällä, esimerkiksi etuvetoon siirryttäessä, jolloin kuusisylinterinen olisi liian suuri asennettavaksi poikittain auton keulalle. Kuusisylinterisen käynti on rakenteesta johtuen hyvin tasaista sekä värinätöntä ilman erillisiä tasapainotusakseleita.


title: Rivimoottori

text:
Fiat 500 on saatavissa 0,9 litran ahdetulla bensiinimoottorilla.Monet valmistajat, kuten Volvo, Audi, Mercedes-Benz ja Volkswagen Group käyttävät eräissä malleissaan (Transporterin dieselmoottorit ja henkilöautojen VR5).SisuDiesel aloitti keväällä 2009 7-sylinterisen dieselin valmistamisen. Uuden 9,8-litraisen moottorin tehoalueeksi on määritelty 250–350 kW (335–470 hv). Ensimmäiseksi sen saavat käyttöönsä Agcon valmistamat leikkuupuimurit.
Sitä tarjotaan myös traktoreihin, konttilukkeihin ja maarakennuskoneisiin.


title: Rivimoottori

text: Buick käytti hyvin pitkään 8-sylinterisiä rivimoottoreita automalleissaan. Suoran kahdeksansylinterisen hyviä puolia olivat värinättömyys ja hiljaisuus, jotka tietenkin sopivat arvokkaaseen autoon. Suora kasi poistui Buickin valikoimasta 1950-luvun alussa jolloin sen korvasi uusi V8 moottori. Myös muut autonvalmistajat ovat käyttäneet suoraa kahdeksikkoa loistoautoissaan. Chrysler teki 1990-luvun loppupuolella konseptiauton jossa oli kaksi Neonin nelisylinteristä moottoria yhdistettynä yhdeksi suoraksi kahdeksikoksi. Tämä on tunnetusti viimeinen valmistettu suora kahdeksansylinterinen moottori.


title: Itä-Savo (sanomalehti)

text: Itä-Savo on Savonlinnassa ilmestyvä seitsenpäiväinen sanomalehti. Levikkialuetta ovat Savonlinnan seutu ja Itä-Savon alue eli Enonkosken, Rantasalmen, Savonlinnan, ja Sulkavan kunnat. Lehden levikkialueeseen kuuluvat myös Pohjois-Karjalasta Kitee sekä Etelä-Karjalan Parikkala. Lehden levikki on noin 11 274 kpl, ja kokonaislevikki 12 165 kpl. Painetun lehden lukijamäärä on laskussa. Vuonna 2010 lukijamäärä oli 43 000 ja vuonna 2017 määrä oli laskenut 32 000:een. Vuoden 2018 painetun lehden lukijamäärä oli 28 000.


title: Itä-Savo (sanomalehti)

text: Itä-Savo muuttui kuusipäiväiseksi kesäkuun alusta 2018. Ilmestymispäivien vähentäminen vaikuttaa muuhunkin alueelliseen tiedonvälitykseen, sillä Itä-Savon jakelumuutosten johdosta Helsingin Sanomat luopui paperilehden sunnuntaijakelusta. Helsingin Sanomat on ollut yhteisjakelussa Itä-Savon kanssa.


title: Itä-Savo (sanomalehti)

text: Lehden levikki on niin ikään laskenut jyrkästi, ja samaan aikaan toimittajia on vähennetty. Kokonaislevikin kehitys:


title: Itä-Savo (sanomalehti)

text: Lehden päätoimittaja on Keskustapuolueen entinen paikallispoliitikko Jaana Rautio-Teijonmaa. Vuoden 2012 lopusta päätoimittajana toiminut Tiina Ojutkangas siirtyi Keskipohjanmaa-lehden määräaikaiseen kehityshankkeeseen tammikuun alussa 2018. Sitä edellinen päätoimittaja Tuomo Yli-Huttula siirtyi Finanssialan keskusliiton viestintäjohtajaksi. Yli-Huttula toimi lehden päätoimittajana vuoden 2008 alusta, kun edellinen päätoimittaja Kyösti Pienimäki siirtyi lehden pääkirjoitustoimittajaksi.


title: Itä-Savo (sanomalehti)

text: Lehteä julkaisee Kaakon Viestintä Oy, joka kuuluu Länsi-Savo-konserniin. Yhtiön omistavat Länsi-Savo Oy (75,5 %) Sanoma-konserni (24,5 %). Kaakon Viestintä Oy:n toimitusjohtaja on Juhana Tikka.


title: Itä-Savo (sanomalehti)

text: Lehti on perustettu 1907 nimellä "Savolainen". Lehti oli vanhasuomalaisen puolueen äänenkannattaja. Vuonna 1917 nimeksi vaihtui "Itä-Savo". Lehti siirtyi kansanpuolueen kautta nuorsuomalaisen puolueen työn jatkajaksi perustetun edistyspuolueen lehdeksi. Vuonna 1927 lehti julistautui maalaisliiton äänenkannattajaksi. Linjavalinnan syynä oli se, että maalaisliitto oli sivuuttanut Itä-Savon alueella edistyspuolueen maaseutuväestön tärkeimpänä edustajana. "Itä-Savo" julistautui puolueettomaksi tammikuussa 2002, viimeisenä suomalaisena seitsenpäiväisenä sanomalehtenä.


title: Itä-Savo (sanomalehti)

text: Itä-Savo julkaisee runsaasti saman konsernin muiden lehtien juttuja ja paikallisen materiaalin määrä on viime vuosina vähentynyt. Lehden toimitus sijaitsee Savonlinnan linja-autoaseman kiinteistössä. Aiemmin lehdellä on toimitus myös Parikkalassa, mutta nykyisin siellä ei ole yhtään vakituista toimittajaa.


title: Itä-Savo (sanomalehti)

text: Lehti painetaan Kaakon Viestinnän painossa Kouvolassa.


title: Suomen Kanoottiliitto

text: Suomen Kanoottiliitto ry oli vuoden 2012 alkuun saakka Suomen melontaseurojen muodostama keskusjärjestö, joka edisti lajia Suomessa ja vastasi sen kansainvälisiä yhteyksiä. Liitto julkaisi "Meloja"-lehteä.


title: Suomen Kanoottiliitto

text: Vuoden 2012 alusta Suomen Kanoottiliiton aiempi toiminta siirtyi osaksi Suomen melonta- ja soutuliiton toimintaa. Tämän uuden melonnan ja soudun yhteisen lajiliiton perustamisesta tehtiin päätös sekä Suomen kanoottiliiton että Suomen soutuliiton vuosikokouksissa 16.4.2011. Uusi kahden vesiliikuntalajin yhteinen lajiliitto perustettiin alkusyksyllä 2011.


title: Suomen Kanoottiliitto

text: Suomen Kanoottiliiton toiminta jakautui eri jaostoihin, joiden puheenjohtaja ja hallitus koostui osa-alueen asiantuntijoista tai pitkälle edenneistä harrastajista. Jaostot ovat:


title: Jamora

text: Jamora on fuchs-turkkinen, japanilaiskuvioinen pienehkö kani, jonka ihannepaino on 1,91-2,4 kg. Alkujaan jamora on risteytys hermeliiniä, angoraa sekä japanilaisrotuista kania, ja se on jalostettu Saksassa. Pohjoismaiseen standardiin se hyväksyttiin lokakuussa 2002.


title: Jamora

text: Perusluonteeltaan jamorat ovat ehdottoman kilttejä, uteliaita ja miellyttämisenhaluisia. Jamora onkin luonteensa puolesta verrattavissa paremmin tunnettuun kääpiöluppaan. Kiltin luonteensa ansiosta jamorat ovat koulutettavissa estekaneiksi.


title: Jamora

text: Jamoran turkkia ei tule leikata, se pysyy kunnossa viikoittaisella harjaamisella, mutta nuoria kaneja, joilla on poikaskarva, tulee harjata useammin. Jamora vaihtaa karvansa toisin kuin angora. Pitkästa karvastaan huolimatta jamora ei sovi ulkokaniksi, sillä se kestää huonosti vetoa.


title: Jamora

text: Kuten kanit yleensä, jamora ei kuitenkaan sovi lemmikiksi pienelle lapselle, sillä ne ovat hoidostaan ja ruokinnastaan todella tarkkoja ja sairastuvat melko helposti. Myös turkin oikeanlainen hoito vaatii tottuneita otteita.


title: Jamora

text: Jalostuksen ja poikastuotannon kannalta jamora on melko hankala, sillä hyviä jalostysyksilöitä on vaikea löytää; eri linjaisia kaneja ei ole paljon. Sisäsiitos on siis todellinen ongelma. Jamora saa usein vain 2-3 poikasta, ja poikasia kuolee paljon.


title: Jamora

text: Ainoa värimuoto Suomessa tällä hetkellä on keltamusta japanilainen.


title: Petri Tiainen (jalkapalloilija)

text: Petri Juha Tiainen (26. syyskuuta 1966 Lahti) on entinen suomalainen jalkapalloilija. Hän oli pelipaikaltaan keskikenttäpelaaja.


title: Petri Tiainen (jalkapalloilija)

text: Tiainen aloitti uransa kasvattajaseurassaan Kuusysissä ja solmi ammattilaissopimuksen jo 19-vuotiaana alankomaalaisen Ajaxin kanssa. Hänen pärjäämisensä siellä loi pohjaa Jari Litmasen, Sami Hyypiän, Joonas Kolkan ja monien muiden myöhemmin Alankomaiden kautta Euroopan kentille matkanneiden suomalaisten uralle.


title: Petri Tiainen (jalkapalloilija)

text: Tiainen palasi takaisin Suomeen keväällä 1989 loukkaantumisten vuoksi. Loukkaantumiset lähes lopettivat hänen uransa vuonna 1992. MyPan valmentaja Harri Kampman onnistui kuitenkin houkuttelemaan hänet uudelleen jalkapallokentille kaudeksi 1994, jonka jälkeen Tiainen pelasi vielä neljä kautta Veikkausliigaa. Viimeisimpänä hän oli nostamassa FC Lahtea liigaan vuonna 1998.


title: Petri Tiainen (jalkapalloilija)

text: Maajoukkueessa Tiainen esiintyi 15 ottelussa.


title: Petri Tiainen (jalkapalloilija)

text: Peliuransa jälkeen Tiainen on työskennellyt mainosalalla sekä FC Lahden ja MYPAn toiminnanjohtajana.


title: Skorpionikorennot

text: Skorpionikorennot ("Panorpidae") ovat hyönteisheimo, joka kuuluu jo mesotsooisella maailmankaudella esiintyneeseen kärsäkorentojen lahkoon. Alkukantaisuudestaan huolimatta skorpionikorennoilla on täydellinen muodonvaihdos. Skorpionikorentoja on maailmassa yhä ainakin 350 lajia, Suomessa niistä on tavattu ainakin viisi.


title: Skorpionikorennot

text: Skorpionikorentojen parittelu on varsin erikoinen koiraan erittämine sylkipalloineen ja tarttumapihteineen, mistä hyönteisten nimi juontuu. Naaras munii heti parittelun jälkeen. Toukat syövät eläinperäistä ravintoa, tavallisesti kuitenkin kuollutta materiaalia.


title: Montrealin metro

text: Montrealin metro () on metrojärjestelmä Montrealin kaupungissa Kanadassa. Järjestelmään kuuluu neljä linjaa ja sen linjojen yhteispituus oli 71 kilometriä vuonna 2016. Metrolla tehdään noin 400 miljoonaa matkaa vuosittain. Sitä ylläpitää Société de transport de Montréal (STM).


title: Montrealin metro

text: Metro avattiin pormestari Jean Drapeaun hallinnon aikana 14. lokakuuta 1966 ja se oli Pohjois-Amerikan ensimmäinen kumipyörillä kulkeva maanalainen. Alun perin metrolla oli 26 asemaa kolmella eri linjalla, nykyään asemia on 68 neljällä linjalla. Linjat palvelevat Montréalin pohjois-, itä-, ja keskiosia. Neloslinjalla on yhteys Longueuiliin ja kakkoslinjalla Lavaliin Quebeciin.


title: Jota Quest

text: Jota Quest on brasilialainen pop-yhtye Belo Horizontesta (Minas Gerais). Yhtyeen alkuperäinen nimi on Johnny Quest mutta Hanna Barbaran kanssa syntyneistä lainsäädännöllisistä ongelmista johtuen he ottivat käyttöön lempinimensä J. Quest ja muuttivat nimensä Jota Questiksi. Yhtyeen jäseniä ovat Rogério Flausino (laulu), Marco Túlio (kitara), Márcio Buzelin (koskettimet), PJ (basso) sekä Congeniality Paulinho Fonseca (rummut).


title: Daniela Mercury

text: Daniela Mercuri de Almeida Póvoas (s. 28. heinäkuuta 1965, Salvador da Bahia) on brasilialainen laulaja. Hän aloitti laulajanuransa 16-vuotiaana esiintyen baareissa Salvador da Bahiassa. 1989 hän muodosti pop-yhtye Companhia Clicin ja äänitti kaksi ensimmäistä levyään. Hänen ensimmäinen soololevynsä ilmestyi 1991, ja nykyään "Swing da Cor" -kappale tunnetaan samba-reggaen synonyyminä. Hänen ensimmäinen live-konserttinsa MASP:issa (Museu de Arte de São Paulo) keräsi yli 20 000 katsojaa. 1992 ilmestynyt axéa edustavalla "Canto da Cidade" -levy osoitti uuden tähden syntyneen Brasiliassa Danielan saavuttaessa ensimmäisenä muusikkona platinalevyn. Hänen seuraava albuminsa Musica de rua vuonna 1994 osoitti, ettei kyseessä ole tähdenlento.


title: Daniela Mercury

text: Vuonna 1996 ilmestyneellä albumillaan "Feijão com arroz" hän sai vakuutetuksi kriitikot, ja samalla hänen suosionsa nousi myös ulkomaisilla levymarkkinoilla. Viimein 1998 hän julkaisi ensimmäisen live-albuminsa "Electrican", joka sisälsi useita aiemmin ilmestyneitä kappaleita sekä hänen aiemmin esittämiään mutta levyttämättömiä kappaleita. Vuonna 2000 ilmestynyt levy "Sol da Libertade" yllätti sekä ihailijat että kriitikot hänen yhdistäessään samba-reggaen elektroniseen musiikkiin. "Carnaval Eletrônico" -levylle (2004) hän kutsui Brasilian tunnetuimmat dj:t ja elektonisen musiikin tuottajat.


title: Charlie Brown Jr.

text: Charlie Brown Jr. on brasilialainen rockyhtye Santosista, São Paulosta. Tärkeimmät vaikutteet he ovat saaneet Red Hot Chili Peppersiltä, Suicidal Tendenciesiltä sekä Rage Against the Machineltä.Kaikki jäsenet ovat Santosista, lukuun ottamatta São Paulosta olevaa Chorãota.


title: HTP-arvo

text: Haitalliseksi tunnettu pitoisuus eli HTP-arvo on pienin ilman kemikaalipitoisuus, jonka sosiaali- ja terveysministeriö arvioi voivan aiheuttavan haittaa tai vaaraa työntekijän terveydelle. HTP-arvot on vahvistettu työturvallisuuslain (738/2002) 38 § 4 momentin nojalla annetulla sosiaali- ja terveysministeriön asetuksella (557/2009).


title: HTP-arvo

text: HTP-arvo ilmoitetaan yleensä haitallisten molekyylien suhteena ilmapartikkeleiden määrään miljoonasosina (ppm, ) tai milligrammoina ilmakuutiometriä kohti (mg/m). Haitalliseksi tunnettu pitoisuus ilmoitetaan 8 tunnin (HTP8h), 15 minuutin (HTP15min) tai hetkelliselle ilman epäpuhtauden pitoisuudelle altistumiselle.


title: Carlinhos Brown

text: Carlinhos Brown (s. 23. marraskuuta 1962, Salvador da Bahia) on brasilialainen muusikko Salvador da Bahiasta. Hänen musiikkinsa on sekoitus brasilialaista-, rock- ja soul musiikkia. Musiikille on tyypillistä rytmikkyys sekä karibialaiset ja afro-brasilialaiset musiikkityylit.


title: Ilhéus

text: Ilhéus on Etelä-Bahiassa 430 kilometriä Salvador da Bahiasta etelään sijaitseva kaupunki Brasiliassa. Kaupunki on yksi tärkeimmistä Koillis-Brasilian turismikeskuksista.


title: Ilhéus

text: Kaupungin talous perustuu erityisesti turismiin kauniiden rantojen ja kulttuuriperinnön ansiosta. Kaupungissa asuu noin 180 000 henkilöä 1 841 km² alueella ja sen keskusta sijaitsee kilometrin päässä Atlantin valtamerestä. Aikaisemmin kaakaotuotannosta riippuneen kaupungin talous elää nykyään turismista. Ilhéus tunnetaan myös kirjailija Jorge Amadon kotikaupunkina.


title: Ilhéus

text: Portuhalilaiset perustivat siirtokunnan nmeltä São Jorge dos Ilhéos vuonna 1532, joka sai kaupunkioikeudet vuonna 1881.


title: Väliviljely

text: Väliviljely eli lomittaisviljely on viljelyä, jossa viljelyskasveja kasvatetaan lomittain. Se liittyy usein luomuviljelyyn ja kestävään kehityksen, muun muassa permakulttuurin periaatteisiin. Kasvattamalla eri kasveja lähellä toisiaan voidaan hyödyntää viljelymaa tehokkaammin, vähentää tuhoeläinten haittoja ja toisinaan luoda toiselle kasvilajille suotuisa ilmasto, kun toinen tarjoa sille varjoa ja tuulensuojaa. Haittana on sadonkorjuun hankaloituminen, koska yleensä tässä viljelytavassa ei voida käyttää koneita sadonkorjuuseen.


title: Väliviljely

text: Esimerkki viljelytavasta on palsta, jossa korkeiden kookospalmujen välissä kasvaa keskikorkea banaani ja maanpinnalla ananas, inkivääri tai varjossa viihtyviä yrttejä.


title: Skorpionilukki

text: Skorpionilukki ("Damon variegatus") kuuluu hämähäkkieläimiin. Skorpionilukkia tavataan tropiikissa, esimerkiksi Kaakkois-Aasiassa. Nimi skorpionilukki tulee siitä, että laji muistuttaa ulkoisesti jonkin verran skorpionia ja lukkia. Skorpionilukilla on kahdeksan pitkää, ohutta raajaa. Etummainen raajapari on kehittynyt 15 senttimetriä pitkiksi saalistusrihmoiksi, joissa on herkät tuntokarvat. Skorpionilukki ei ole myrkyllinen, vaan sillä on voimakkaat pyyntileuat (pedipalpit), joilla se saalistaa ravinnokseen sirkkoja ja muita hyönteisiä.


title: Hubertus

text: Hubertus (656?/658? Toulouse? – 30. toukokuuta 727?/728?) oli kristillinen pyhimys, jota kutsuttiin "Ardennien apostoliksi". Hänestä tuli Liegen piispa ja häntä pidetään metsästäjien, matemaatikkojen, optikkojen ja metallityöntekijöiden suojelupyhimyksenä, joka voi parantaa vesikauhun.


title: Hubertus

text: Legendan mukaan Hubertus yhdellä harvoista metsästyskerroistaan kohtasi hirven, jolla oli kaulan ympärillä sädekehä ja sarvien välissä risti, mikä sai hänet kääntymään heti kristityksi.


title: Hubertus

text: Tästä legendasta on saksalainen Jägermeister-yrttiviina saanut etikettinsä aiheen samoin kuin Hollolan vaakuna aiheensa Hollolan kirkon asehuoneen ja kirkkosalin välisessä puisessa ovessa olevan pellistä tehdyn kuvakertomuksen mukaan.


title: Porto Seguro

text: Porto Seguro on kaupunki Brasilian Bahian osavaltiossa. Kaupungissa on arviolta 147 444 asukasta (vuonna 2016) ja sen pinta-ala on 2 408,492 neliökilometriä.


title: Porto Seguro

text: Portugalilainen tutkimusmatkailija Pedro Álvares Cabral astui ensimmäisenä Brasilian maaperälle Porto Segurossa 22. huhtikuuta 1500. Kaupunki toimi vilkkaimpana satamana Portugalin siirtokunnissa vuodesta 1500 1800-luvun alkuun saakka ja on nykyään tärkeä matkailukohde. Kaupungin nimi tarkoittaa suomeksi "suojaisaa satamaa".


title: Barista

text:
Barista on italian kieltä ja tarkoittaa espresso- ja baarimestaria. Termi barista on lähtöisin italialaisesta perinteestä, joka on laajentunut muualle Eurooppaan ja Yhdysvaltoihin italialaisten siirtolaisten mukana.
Italian ulkopuolella termi on vakiintunut tarkoittamaan espressopohjaisia juomia valmistavaa tarjoilijaa.


title: Tribute

text: Tribute voi tarkoittaa ainakin


title: Miyazakin prefektuuri

text: Miyazakin prefektuuri () sijaitsee Japanissa Kyūshūn saarella. Prefektuurin pääkaupunki on Miyazaki. Siellä on 1 126 000 asukasta (vuonna 2012) ja sen pinta-ala on 7 735,99 neliökilometriä.


title: Miyazakin prefektuuri

text: Ennen Meiji-restauraatiota Miyazakin prefektuurin alueen käsitti Hyūgan provinssi. Prefektuuri sijaitsee Kyūshūn itärannikolla. Se rajautuu Tyyneen valtamereen etelässä ja idässä, Ōitan prefektuuriin pohjoisessa ja Kumamoton sekä Kagoshiman prefektuureihin lännessä.


title: Miyazakin prefektuuri

text: Prefektuurin nähtävyyksiin lukeutuvat muun muassa Obin linnakaupunki Edo-kaudelta, rantakallion luolassa sijaitseva Udon pyhäkkö sekä Japanin suurin, yhteensä 311 hautakumpua käsittävä hautausmaa, Saitobaru. Japanilaisen mytologian mukaan Miyazaki on Japanin luoneiden jumalten koti, ja Saitobaru onkin yksi monista prefektuurissa sijaitsevista paikoista, joilla on yhteys Japanin vanhoihin legendoihin ja tarinoihin.


title: Tottorin prefektuuri

text: Tottorin prefektuuri () sijaitsee Japanissa Chūgokun alueella Honshūn saarella. Prefektuurin pääkaupunki on Tottori. Siellä on 582 000 asukasta (vuonna 2012) ja sen pinta-ala on 3 507,28 neliökilometriä.


title: Tottorin prefektuuri

text: Ennen Meiji-restauraatiota prefektuurin alue koostui Inaban, Hokin ja Okin provinsseista.


title: Tottorin prefektuuri

text: Tottorin pohjoispuolella on Japaninmeri, idässä Hyōgon prefektuuri, lännessä Shimanen prefektuuri ja etelässä Hiroshiman ja Okayaman prefektuurit. Prefektuuri on pitkänomainen, ulottuen idästä länteen noin 120 kilometrin matkan ja pohjoisesta etelään noin 60 kilometriä.


title: Tottorin prefektuuri

text: Tottorissa sijaitsee "tottori-sakyū" (), Japanin ainoa aavikko.


title: Tottorin prefektuuri

text: Tottorin prefektuurissa on neljä kaupunkia.


title: Tottorin prefektuuri

text: Tottori on maatalousvaltainen prefektuuri. Alueen tunnettuja tuotteita ovat nashi-päärynä, nagaimo, sipulit ja vesimeloni.


title: Prince of Wales Trophy

text: Prince of Wales Trophy tai yksinkertaisemmin Wales Trophy on hopeasta valmistettu palkinto, jonka NHL myöntää kauden päätteeksi itäisen konferenssin mestarille. Prince of Wales Trophyn lahjoitti Walesin prinssi Edward vuonna 1924 (myöhemmin hänestä tuli kuningas Edvard VIII). Montreal Canadiens on voittanut palkinnon 25 kertaa, Boston Bruins 17 kertaa.


title: Prince of Wales Trophy

text: Prince of Wales Trophy jaettiin alun perin Montreal Canadiensin ja New York Americansin välisen ottelun voittajalle 15. joulukuuta 1925. Seuraavalla kaudella palkinto jaettiin NHL:n pudotuspelien voittajalle, joka kohtaisi Western Canada Hockey Leaguen voittajan Stanley Cup -otteluissa. Vuosina 1928–1938 palkinto myönnettiin NHL:n Amerikan divisioonan voittajalle. Kun Amerikan divisioona kuitenkin poistettiin käytöstä, alettiin palkintoa myöntää koko runkosarjan voittajalle. Näillä kriteereillä palkintoa jaettiin vuoteen 1967, jolloin NHL jaettiin jälleen kahteen divisioonaan. Vuosina 1968–1974 palkinto jaettiin itäisen divisioonan runkosarjan voittajalle. Vuosina 1975–1981 palkinto jaettiin Walesin konferenssin, nykyisen itäisen konferenssin, runkosarjan voittajalle. Vuodesta 1982 eteenpäin palkintoa on myönnetty konferenssin (joka vuonna 1993 vaihtoi nimensä nykyiseen muotoonsa) pudotuspelien voittajalle.


title: Prince of Wales Trophy

text:
Palkintoon kaiverrettiin kaudella 1925–1926 myös kauden 1923–1924 liigan mestarin nimi. Kauden 1924–1925 voittajaa ei palkintoon ole kaiverrettu, mutta tuolloin voittaja oli edelliskauden tapaan Montreal Canadiens.
 Joukkue voitti myös Stanley Cupin


title: Kuoleman kentät

text: Kuoleman kentät ("The Killing Fields") on Roland Joffén ohjaama brittiläinen sotadraama, joka valmistui vuonna 1984. Elokuvan on käsikirjoittanut Bruce Robinson ja keskeisimmissä rooleissa ovat Sam Waterston, Haing S. Ngor, John Malkovich ja Julian Sands.


title: Kuoleman kentät

text: Elokuva pohjautuu kambodžalaisen toimittaja Dith Pranin kokemuksiin punaisten khmerien hallinnosta ja sitä edeltäneestä tapahtumista.


title: Kuoleman kentät

text: "Kuoleman kentät" voitti kolme Oscar-palkintoa seitsemästä ehdokkuudestaan. Haing S. Ngor voitti parhaasta miessivuosasta, Chris Menges parhaasta kuvauksesta ja Jim Clark parhaasta leikkauksesta. Ngor sai lisäksi BAFTAn ja Golden Globen roolityöstään. Elokuva voitti kokonaisuudessaan kahdeksan BAFTA-palkintoa .


title: Kuoleman kentät

text: British Film Instituten valitsemat asiantuntijat äänestivät "Kuoleman kentät" vuonna 1999 yhdeksi kaikkien aikojen sadasta parhaasta brittielokuvasta. "The New York Timesin" kriitikot valitsivat sen vuonna 2004 yhdeksi kaikkien aikojen tuhannesta parhaasta elokuvasta maailmassa.


title: Kuoleman kentät

text:
Ehdokkaana:
Ehdokkaana:
Ehdokkaana:


title: David Bottrill

text: David Bottrill on kanadalainen musiikkituottaja, joka on voittanut kolme Grammy-palkintoa.


title: Atorvastatiini

text: Atorvastatiini on statiineihin kuuluva kolesteroliarvon alentamiseen tarkoitettu lääke. Sen on kehittänyt Pfizer -lääkeyhtiö, ja sitä myydään kauppanimellä Lipitor®. Kuten muutkin statiinit, atorvastatiini vaikuttaa estämällä kolesterolisynteesin osana toimivaa entsyymiä HMG-CoA-reduktaasia. Se alentaa erityisesti nk. "pahaa" eli LDL-kolesterolia, mutta kohottaa "hyvän" eli HDL-kolesterolin määrää elimistössä. Atorvastatiini metaboloituu CYP3A4-entsyymin kautta, mikä saattaa aiheuttaa yhteisvaikutuksia tiettyjen lääkeaineiden kanssa.


title: Atorvastatiini

text: Tutkimusten uudelleenarvioinnissa ei ole havaittu Lipitorin alentavan sydänkohtauksen vaaraa naisilla. Tätä ei ole kuitenkaan mainittu Lipitorin mainoskampanjoissa. Myopatiaa esiintyy kohonneena SLCO1B1*5 -variantin kudostyypeillä.


title: Atorvastatiini

text: Lipitorin käyttäjät ja Pfizerin entiset työntekijät ovat 2000-luvulla haastaneet Lipitorin valmistajan Pfizerin oikeuteen. Kanteen mukaan Pfizer olisi vähätellyt atorvastatiinin riskejä ja sivuvaikutuksia.


title: Atorvastatiini

text: DI Leino Utriainen sai Lipitor atorvastatiinin käytön seurauksena haimatulehduksen ja lääkeyrityksen vakuutus maksoi Utriaiselle 84.000€ korvaukset. Lääketehdas Pfizer myönsi, että haimatulehdusta esiintyy haittavaikutuksena yhdellä 100.000:sta Lipitorin käyttäjästä.


title: Salival

text: Salival on yhdysvaltalaisen Tool-yhtyeen vuonna 2000 julkaistu box set. Se on julkaistu CD/VHS ja CD/DVD-formaateissa, ja sen mukana tulee myös 56-sivuinen kuvakirja.


title: Salival

text: Kappale "You Lied" on alun perin basisti Justin Chancellorin aikaisemman yhtyeen Peachin kappale. "Merkaba" oli alun perin tarkoitettu yhtyeen kappaleen Soberin introksi. "Message to Harry Manback II" on jatkoa ensimmäiselle osalle, joka on julkaistu albumilla "Ænima".


title: Tottori

text: Tottori () on Japanin Tottorin prefektuurin pääkaupunki Honshūn saarella Chūgokun tai San’inin alueella. Se sijaitsee prefektuurin itäosassa Japaninmeren rannikolla Sendaijoen suulla. Tottorissa on 190 139 asukasta (vuonna 2017) ja sen pinta-ala on 765,31 neliökilometriä. Se on nimitetty yhdeksi Japanin erityiskaupungeista.


title: Tottori

text: Edo-kaudella 1600–1800-luvuilla Tottori kehittyi linnanaluskaupunkina osana Ikeda-klaanin hallitsemaa Tottorin daimiokuntaa. Meiji-restauraation jälkeen Tottorista tehtiin uuden Tottorin prefektuurin pääkaupunki, ja Japanin kuntalaitoksen perustamisen yhteydessä vuonna 1889 se sai kaupunkioikeudet. Kaupunki laajeni huomattavasti vuonna 2004, kun siihen liitettiin kahdeksan ympäristön kuntaa. Kaupungin merkittävimpiin nähtävyyksiin kuuluu Tottorin hiekkadyynit, 16 kilometriä pitkä ja 2 kilometriä leveä dyynialue; rakennettua kulttuuriperintöä edustavat vuorostaan Tottorin linnan rauniot ja keisari Taishōn vierailua varten rakennettu Jinpūkaku-huvila. Elokuisin kaupungissa juhlitaan Shanshan-festivaalia, jonka huipentuma on 3 500 hengen esittämä sateenvarjotanssi. Tottoria palvelevat JR Nishi-Nihonin San’in-päälinja ja Inbi-linja sekä Tottorin lentoasema.


title: Undertow

text: Undertow on yhdysvaltalaisen Tool-yhtyeen ensimmäinen studioalbumi, joka julkaistiin 1993. Albumin tunnetuin kappale on "Sober", joka lukeutuu Toolin tunnetuimpiin sen suuren radiosoittonsa ansiosta. Kappale kertoo kitaristi Adam Jonesin mukaan eräästä hänen tuttavastaan, joka ei pystynyt ilmaisemaan itseään artistina ilman päihtymistä. Vaikka yhtye sai paljon huonoa julkisuutta mm. "Prison Sex"-kappaleen sanoman takia, silti albumi myi julkaisuvuonaan jo kultaa. Edellä mainituista kappaleista tehtiin myös singlet, joista "Prison Sex" julkaistiin 1993 ja "Sober" vuotta myöhemmin.


title: Gauleiter

text: Gauleiter ( = alue, "leiter" = johtaja) oli Saksan kansallissosialistisen työväenpuolueen aluejohtaja. Natsi-Saksa, sen valtaamat ja siihen liitetyt alueet jaettiin poliittisiin hallintoalueisiin (Gau tai Reichsgau), joita kutakin johti yksi Gauleiter. Gauleiter oli natsipuolueen toiseksi korkein arvo, alisteinen ainoastaan valtakunnanjohtajille (saks. Reichsleiter) ja Führerille.


title: Gauleiter

text: Teoriassa Gauleiter oli hallintoalueellaan ylin natsipuolueen edustaja, joka koordinoi puolueen toimintaa yhteistyössä paikallisen hallinnon kanssa. Käytännössä kuitenkin kukin Gauleiter oli oman hallintoalueensa lähes ehdoton yksinvaltias, paikallisen siviilihallinnon toimiessa vain kumileimasimena Gauleiterin ja natsipuolueen päätöksille. Koska natsien hallintoalueet ja maakunnan/osavaltion (siviilihallinnon) rajat eivät aina olleet täysin samat, joten toisinaan syntyi ristiriitoja ja valtataisteluita Gauleitereiden kesken. Niin ikään Gauleitereiden ja valtakunnanjohtajien vastuualueet olivat epämääräisesti määriteltyjä, mistä syntyi ristiriitoja ja kaaosta. Ristiriidat Gauleitereiden ja Reichsleitereiden kesken ratkaisi viime kädessä Hitler. Näistä syistä kunkin hallintoalueen sisällä harjoitettu politiikka ja säädökset saattoivat poiketa toisistaan paljonkin, riippuen kunkin Gauleiterin mielihaluista ja poliittisista mielipiteistä. Toiset Gauleiterit osallistuivat esimerkiksi hyvin aktiivisesti holokaustiin, kun taas toiset olivat huomattavasti passiivisempia.


title: Gauleiter

text: Toisinaan Gauleitereillä oli useampia virkoja Natsi-Saksan hallinnossa, esimerkiksi Joseph Goebbels, joka oli myös valtakunnanjohtaja ja propagandaministeri, toimi Berliinin Gauleiterina, ja hänellä oli lähes rajaton valta Berliinin kaupungin asioiden suhteen.


title: Gauleiter

text: Gauleiterin arvo perustettiin 1925, kun Adolf Hitler perusti natsipuolueen uudestaan epäonnistuneen oluttupavallankaappauksen jälkeen. Sana Gau on vanhahtava termi Saksan valtakunnan alueille. Frankkien valtakunta ja Pyhä saksalais-roomalainen keisarikunta oli jaettu gaueihin, mikä vastasi kreivikuntaa. Termi on edelleen käytössä paikoittain Sveitsissä ja Belgiassa, sekä muutamissa nykyisen Saksan osavaltiossa.


title: Gauleiter

text: Natsipuolueen alkuaikoina Gauleiterit johtivat natsipuolueen äänestyspiirejä, kun natsipuolue yritti saavuttaa poliittista valtaa Weimarin tasavallassa. Gauleiterit valvoivat ja johtivat äänestyspiirinsä poliittisia johtajia (Politische Leiter) ja avustivat natseja äänestyskampanjoissa ja toimivat isäntinä natsipuolueen johdolle, kuten Hitlerille, kampanjakierroksilla.


title: Gauleiter

text: 1928, keskitason arvo, Kreisleiter luotiin arvoksi Gauleitereiden ja poliittisten johtajien väliin. 1930 gauleiterit itse alistettiin uuden arvon, Landeinspektor, alle, joka oli vastuussa kaikista äänestyspiireistä yhdessä osavaltiossa. Näihin aikoihin Gauleitereiden univormu standardisoitiin. Uniformuna oli aluksi ruskea natsipuolueen paita ja kultaiset pudotut olkaimet.


title: Gauleiter

text: Natsien valtaannousun jälkeen 1933 Landeinspektorin arvo ja vastuut yhdistettiin Gauleiterin arvoon ja Reichsinspekteur muutettiin Reichsleiteriksi, minkä jälkeen Gauleiter oli natsipuolueen toiseksi korkein arvo.


title: Gauleiter

text: Gauleitereiden univormu koostui armeijatyylisestä ruskeasta natsipuolueen univormusta, sekä puna-kultaisista kauluslaatoista jossa oli kaksi kultaista tammenlehteä (vara-Gauleitereillä oli yksi tammenlehti), kultaisista punotuista olkaimista, sekä natsipuolueen punaisesta käsivarsinauhasta.


title: Gauleiter

text: 1939 Gauleitereiden kauluslaattoihin lisättiin Reichsleitereiden tapaan valtakunnan kotka ja molemmille arvoille annettiin oikeus pukea natsipuolueen erikoiskäsivarsinauhaa (punaiseen käsivarsinauhaan lisättiin kultaiset punokset).


title: Gauleiter

text: Gauleitereillä oli Reichsleitereiden tapaan oikeus käyttää erityistä autolippua arvoasemansa merkkinä.


title: Cronos

text: Cronos voi tarkoittaa seuraavia:


title: Carelia

text: Carelia on Petroskoissa ilmestyvä suomenkielinen kulttuurilehti. Se on perustettu vuonna 1928 ja vuoteen 1990 sen nimi oli Punalippu. Osa Carelia-lehden aineistosta on karjalan ja vepsän kielellä ja inkerin murteella. Päätoimittaja vuodesta 2014 on Armas Mashin . Hänen edeltäjänsä oli Robert Kolomainen, joka toimi tehtävässä yli 20 vuotta. Lehteä kustantaa Periodika-kustantamo.


title: Carelia

text: Vuodesta 2014 lähtien lehti ilmestyy kaksi kertaa vuodessa (aiemmin 10 kertaa vuodessa).


title: Matsue

text: Matsue () on Shimanen prefektuurin pääkaupunki Chūgokun alueella Honshūn saarella Japanissa. Se sijaitsee prefektuurin koillisosassa Japaninmeren rannalla Shinjijärven ja Nakaumijärven välissä. Järvet toisiinsa liittävä Ōhashijoki kulkee kaupungin halki. Matsuessa on 205 774 asukasta (vuonna 2014) ja sen pinta-ala on 573,01 neliökilometriä. Se on valittu yhdeksi Japanin erityiskaupungeista.


title: Matsue

text: Matsuen alue kehittyi jo varhain Izumon pyhäkön läheisyyden ansiosta. Kaupungin nimi on peräisin vuodelta 1611, kun Horio Yoshiharu perusti paikalle linnan ja alkoi kutsua paikkaa nimellä Matsue. Edo-kaudella se kukoistikin linnakaupunkina. Vuonna 1889 Japanin kuntalaitoksen perustamisen myötä Matsuesta tehtiin kaupunki; tällöin siellä oli noin 35 000 asukasta ja sen pinta-ala oli 4,78 neliökilometriä. Kaupungin alue on kasvanut vähitellen kuntaliitosten myötä.


title: Matsue

text: Lukuisten vesialueiden ja -reittien vuoksi Matsuelle on annettu lempinimi ”veden pääkaupunki” (). Kaupungin merkittävimpiin nähtävyyksiin kuuluvat Matsuen linna, joka on yksi kahdestatoista alkuperäisessä asussaan säilyneestä japanilaisesta linnasta, ja japaniin asettuneen kirjailijan Lafcadio Hearnin kotimuseo. Samalla alueella linnan ympärillä (Shiominawate-katu) on runsaasti perinteistä arkkitehtuuria ja yleisölle avattu hyvin säilynyt samuraitalo. Kaupungin toisella puolella Ōhashijoen eteläpuolella on laaja temppelialue ("teramachi") ja Shinjijärven rannalla Kiyonori Kikutaken suunnittelema Shimanen prefektuurin taidemuseo. Kauempana keskustasta sijaitsevat esimerkiksi Tamatsukurin kuumien lähteiden alue ja Sadan pyhäkkö, jonka nō-tanssi on otettu Unescon aineettoman kulttuuriperinnön luetteloon.


title: Japanin Grand Prix

text: Japanin Grand Prix () on Japanissa järjestettävä vuosittainen Formula 1 -sarjan osakilpailu.


title: Japanin Grand Prix

text: Japanin Grand Prix on ajettu aina joko Suzukan tai Fujin moottoriradoilla. Myös F1:n MM-sarjaan kuulumattomia Japanin Grand Prix -nimisiä kilpailuja on järjestetty.


title: Japanin Grand Prix

text: Japanin Grand Prix on läpi historiansa kerännyt katsomoihin suuret määrät paikallista yleisöä japanilaisten huippukuljettajien puutteesta huolimatta. Japanin Grand Prix on aina ollut yksi kauden viimeisiä osakilpailuja.


title: Japanin Grand Prix

text: Ensimmäinen F1:n MM-sarjaan kuulunut Japanin Grand Prix ajettiin vuonna 1976 Fujin moottoriradalla. Tuolloin kilpailu oli F1-kauden viimeinen ja mestaruuden ratkaiseva. Mario Andretti voitti sadekelillä ajetun kilpailun, mutta maailmanmestaruus meni kolmanneksi sijoittuneelle James Huntille yhden pisteen erolla Niki Laudaan.


title: Japanin Grand Prix

text: Kaudella 1977 Fujissa ajettiin jälleen ja tällä kertaa Hunt voitti kilpailun, mutta hän ei jäänyt juhlimaan voittoaan palkintokorokkeelle, koska hänellä oli kiire lentokentälle. Japanin Grand Prix putosi tämän jälkeen F1-kalenterista kymmeneksi vuodeksi.


title: Japanin Grand Prix

text: Japanin merkitys markkina-alueena oli kuitenkin suuri ja vuodesta 1987 lähtien Japanin Grand Prix on ollut joka vuosi osa MM-sarjaa. 1987 ajettiin ensimmäistä kertaa Suzukan moottoriradalla. Honda oli rakentanut Suzukan aikoinaan omaksi testiradakseen, minkä vuoksi radalta löytyi monia erityyppisiä mutkia. Suzukasta tulikin nopeasti kuljettajien suosikkirata.


title: Japanin Grand Prix

text: Mestaruuden ratkaisu on osunut useasti Suzukaan. Erityisen kuuluisia olivat Alain Prostin ja Ayrton Sennan kolaroinnit Suzukassa 1989 ja 1990. Mika Häkkinen ratkaisi molemmat mestaruutensa voittamalla Suzukan osakilpailun. Seitsenkertainen maailmanmestari Michael Schumacher on varmistanut mestaruuden Suzukassa kahdesti, vuosina 2000 ja 2003. Vuoden 2005 kilpailun voitti Kimi Räikkönen startattuaan ruudusta 17.


title: Japanin Grand Prix

text: Japanin Grand Prix ajettiin vuosina 2007 ja 2008 Toyotan omistamalla Fujin moottoriradalla.


title: Japanin Grand Prix

text: Kaudesta 2009 eteenpäin kilpailu on ajettu jälleen Suzukan moottoriradalla. Sebastian Vettel varmisti kauden mestaruutensa Suzukassa. Kilpailu oli tuolloin kauden viidenneksi viimeinen.


title: Japanin Grand Prix

text: Suomalaisista voittoa ovat juhlineet Mika Häkkinen vuosina 1998 ja 1999, Kimi Räikkönen vuonna 2005 ja Nico Rosberg vuonna 2016.


title: Japanin Grand Prix

text: "Punataustaiset kilpailut eivät kuuluneet Formula 1:n MM-sarjaan."


title: Musta Salama

text: Musta Salama () on Marvel-kustantamon luoma supersankari. Hän kuuluu epäinhimillisiin ja on kansansa kuningas. Hahmo esiintyi ensimmäisen kerran amerikkalaisessa "Fantastic Four" -lehden numerossa 45. Mustan Salaman loivat Stan Lee ja Jack Kirby.


title: Musta Salama

text: Mustan Salaman ensiesiintyminen Suomessa tapahtui Ihmesarjan numerossa 6 (1967).


title: Musta Salama

text: Blackagar Boltagon oli kahden epäinhimillisen, Geneettisen Konsiilin johtaja Agonin ja Ryndan, lapsi. Epäinhimillisten tapojen mukaisesti vastasyntynyt Boltagon alistettiin Terrigeenisumujen vaikutuksen alle. Nuorena vauvana hän osoittikin kykyjään manipuloimalla energiaa, varsinkin äänienergiaa oman äänensä kautta. Nuoren Boltagonin itkiessä vaikutukset olivatkin tuhoisat talojen sortuessa valtaisan äänen tuhovoimasta. Hänet päätettiin sulkea äänieristettyyn kamariin ja pukea energiaaimevään pukuun. Tämän jälkeen hänen isänsä Agon opettaa poikaansa käyttämään voimiaan, kunnes kaiken oppineena epäinhimillisten yhteiskunta päästää hänet vapaaksi kamaristaan muiden kaltaistensa seuraan Salaman täytettyä 19 vuotta. Tähän mennessä oman äänensä tuhoisuudesta vakuuttunut Musta Salama vannoi, ettei koskaan puhuisi normaalisti.


title: Musta Salama

text: Vasta kuukauden jälkeen Mustan Salama päästyä pois kamaristaan hän saa selville nuoremman veljensä Maximuksen olevan tekemisissä avaruusrotu kriiden kanssa (rotu, jonka geneettiset kokeilut loivat epäinhimilliset). Musta Salama käyttää voimiaan pysäyttääkseen pakenevan krii-aluksen, mutta johtuen hänen kokemattomuudestaan voimiensa käytössä, suurin osa voimasta iskee paikalle saapuneeseen Geneettiseen Konsiilin jäseniin tappaen nämä - mukaan lukien hänen vanhempansa. Huolimatta syvästä katumuksestaan Musta Salama hyväksyy paikkansa epäinhimillisten johtajana ja yhdessä serkkujensa Meduusan, Gorgonin, Tritonin, Karnakin ja Kristallin kanssa perustavat kuninkaallisen perheen yhdessä jättiläismäisen bulldoggia muistuttavan Lukkoleuan kanssa. Myöhemmin Musta Salama nai serkkunsa Meduusan ja he saivat pojan nimeltään Ahura.


title: Musta Salama

text: Musta Salama on päättänyt valita muiden epäinhimillisten kanssa neutraalin asenteen Marvel-universumissa raivoavaa Sisällissotaa kohtaan. Vaikka Musta Salama kuuluikin jonkin aikaa Illuminatiin, Salama ei tue supersankarien rekisteröintiä ja kieltäytyy osallistumasta tapahtumiin millään lailla. Musta Salama on valinnut konfliktissa tarkkailijan roolin.


title: Musta Salama

text: Kun mutantti Elohopea varasti kanisterin terrigeenikristalleja Attilanista, Musta Salama ja loput kuninkaallisesta perheestä yrittivät saada kalleuden takaisin itselleen. Yhdysvaltain asevoimat kuitenkin asettuivat tapahtumien tielle ja hyökkäsivät epäinhimillisten kimppuun. Mustan Salaman oli pakko laukaista hyökkäys Amerikkaan, mutta samalla hänen veljensä Maximus varasti vallan itselleen.


title: Musta Salama

text: Musta Salama koki toisenkin takaiskun Hulkin saapuessa taisteluplaneetta Sakaarilta takaisin maapallolle. Hulk pieksee Mustan Salaman lähitaistelussa ja esittelee sankaria voitonmerkkinään ja varoituksena muille supersankareille.


title: Musta Salama

text: Musta Salama omaa yli-inhimillisen suuret voimat, joiden avulla hän kykenee nostamaan noin yhden tonnin verran. On huomioimisen arvoista, että Musta Salama on keskiverto epäinhimillistä paljon voimakkaampi. Kuitenkin, mikäli Musta Salama lisää voimiaan elektronivoimillaan, hän kykenee nostamaan noin 60 tonnia.


title: Musta Salama

text: Suurien fyysisten voimiensa lisäksi Musta Salama omaa rodulleen tyypillisiä yliluonnollisia voimia, jotka ovat seurausta hänen kyvystään hallita elektroneja. Mustan Salaman aivojen puhekeskus sisältää tuntemattoman orgaanisen elimen, jonka avulla Salama voi luoda toistaiseksi tuntemattomista partikkeleista koostuvia aaltoja. Nämä aallot reagoivat hänen tuottamiensa elektronien kanssa ja tuottavat normaalin puheäänen kanssa yhdistettynä murskaavan ääniaallon. Pelkkä hiljaisinkin kuiskaus Mustan Salaman suusta miltei äänettömässä tilassa saattaa väkivahvan Hulkinkin lentämään tuhansia metrejä (onkin sanottu hänen olevan yksi Marvel-universumin voimakkaimmista olennoista). Tämä voima vastaa korkeatonnisen atomipommin räjäytystä, mikäli Musta Salama huutaa.


title: Musta Salama

text: Mustan Salaman puvun otsalla lepäävä antenni (jota hän on pitänyt sitten lapsuutensa) auttaa Salamaa kanavoimaan voimaansa vähemmän tuhoisin keinoin. Antenni tarkkailee Salaman aivojen puhekeskuksen aktiviteettia ja mahdollistaa Mustan Salaman hienovaraisemman käytön oman elektronivoiman saralla. Salama kykeneekin käyttämään elektroneja esimerkiksi oman fyysisen voimansa tai nopeutensa tehostamiseen. Samaten hän kykenee kanavoimaan elektroninsa yhteen massiivisen voimakkaaseen iskuun, jota Musta Salama kutsuu Mestari-iskuksi. Tällaiset voimannäytteet kuitenkin kuluttavat hänen voimiaan ja voivat saattaa hänet miltei täysin avuttomaksi.


title: Musta Salama

text: Musta Salama kykenee myös liikuttelemaan hallitsemiaan partikkeleita niin, että tämä kykenee ampumaan käsiensä kautta murskaavia sädeiskuja. Samaten Salama kykenee muodostamaan elektroneista suojaavan voimakentän ympärilleen vain kätensä heilautuksella. Tällaisen suojakentän tiedetään pitäneen puoliaan jopa täyttä vauhtia kulkevaa MX-ohjusta vastaan (ensimmäisen kerran epäinhimillisten tiedemiehien tutkittua häntä, he havaitsivat Salaman oman voimakentän suojelleen tätä tämän omalta huudolta). Elektroneillaan Musta Salama on luonut jopa kulkureittejä, jotka ovat fyysisesti tarpeeksi kiinteitä niiden päälle astumiseen. Tällaisen teon jälkeen Salama on kuitenkin hyvin väsynyt.


title: Musta Salama

text: Musta Salama kykenee myös aistimaan luomansa elektronikentän kautta muita elektromagneettisia kenttiä. Kykyään hyödyntäen Musta Salama on kyennyt lukitsemaan joitain elektronisia mekanismeja.


title: Musta Salama

text: Musta Salama kykenee myös valjastamaan muita, hänen aivojensa luomia tuntemattomia partikkeleita avukseen. Näiden avulla Musta Salama kykenee lentämään. Liikuttelemalla suunnattomalla vauhdilla partikkeleita Mustan Salaman tiedetään saavuttaneen jopa yli 800 km/h. Musta Salama kykenee pitämään tätä nopeutta yllä ainakin kuusi tuntia ennen kuin hänen aivonsa väsyvät partikkeleiden manipuloinnista johtuvasta rasituksesta. Partikkelit tuntuvat suojaavan Salamaa nopean matkustuksen vaaroilta (kuten siltä, että miten Musta Salama hengittää niin kovassa ilmavirrassa).


title: Musta Salama

text: Ultimate Marvel-jatkumossa Mustalla Salamalla on samat kyvyt ja rajoitukset mitä normaalijatkumonkin Mustalla Salamalla.


title: Musta Salama

text: Marraskuussa 2016 ABC tilasi Marvel Cinematic Universeen sijoittuvan televisiosarjan nimeltä "Inhumans", joka esitettiin vuonna 2017. Sarjan on raportoitiin käyttävän Imax-teknologiaa sekä elokuvatason erikoisefektejä. Anson Mount valittiin hahmon näyttelijäksi helmikuussa 2017. Musta Salama kokikin sarjassa terrigenersinsä teini-ikiäisenä eikä kohdussa. Hän ei myöskään halunnut olla kuningas, vaan joutui pakon edessä tulemaan kuninkaaksi. Hän myös aiheutti vahingossa voimillaan omien vanhempiensa kuoleman. Kun Maximus kaappaa vallan Attilanissa, Lukkoleuka vie Mustan Salaman Havaijille, missä hänet pidätetään. Tiedemies Evan Declan auttaa hänet pakoon vankilasta, mutta suhtautuessaan epäluottavaisesti tähän, Musta Salama päättääkin paeta häneltä. Hän kohtaa Auranin ja joukon muita Maximusin kätyreitä, mutta Meduusa ja tämän liittolainen Louise Fisher pelastavat hänet näiltä ja ottavat epäinhimillisen nimeltä Locus panttivangiksi. Locusin kyvyillä he löytävät Karnakin ja Gorgonin, mutta Locus kuolee haavaansa ja vastoin Meduusan toiveita, Musta Salama päättää tappaa veljensä. He löytävät lopulta myös Kristallin ja Lukkoleuan, mutta Gorgon uhraa itsensä tappaakseen Mordisin. Musta Salama paljastaa että hän ja Triton olivat alun perinkin tietoisia Maximusin vallankaappausyrityksestä. He palaavat Attilaniin ja luovuttavat Declanin Maximusille. Mutta kun Musta Salama lopulta yrittää tappaa veljensä, Maximus uhkaa tuhota samalla koko Attilanin elinkelpoisuutta ylläpitävän suojakilven. Karnak saa selville, ettei Maximus itsekään tiedä miten estää suojakilven tuhoutuminen, jolloin kuninkaallinen perhe evakuoi koko Attilanin Eldracin avustuksella. Musta Salama jää Attilaniin kohtaamaan veljensä, joka paljastaa, että kirje, jossa heidän vanhempiansa olivat antaneet luvan lobotomiaan, minkä raivostuttamana Musta Salama oli vahingossa tappanut vanhempansa, olikin väärennetty. Musta Salama vangitsee Maximusin maanalaiseen bunkkeriin. Hän sanoo "Hyvästi, veli", romahduttaen äänellään bunkkerin sisäänkäynnin ennen kuin pakenee itsekin Maahan perustaakseen Attilanin kansalaisille uuden kodin.


title: Ampiaismaiset pistiäiset

text: Ampiaismaiset pistiäiset ("Vespoidea") on yksi hoikkatyvisten pistiäisten yläheimoista. Ampiaismaiset pistiäiset ovat myrkkypistiäisiä.


title: Tyyne (hahmo)

text: Tyyne Syväskökkö-Lipasti on Vesa-Matti Loirin esittämä naishahmo Spede Show- ja Vesku Show -ohjelmista.


title: Tyyne (hahmo)

text: Tyyne on ammatiltaan televisiokuuluttaja. Hänellä on pitkät ruskeat hiukset ja hän käyttää runsaasti meikkejä. Hän pukeutuu aina näyttäviin puseroihin ja minihameeseen. Hän tuo reilusti itseään esille, eikä turhia ujostele. Hän on sinut itsensä kanssa, eikä häpeile puhua selluliitista ja samalla esitellä sääriään. Hän ihailee Helsingin herroja, ja kertoo avoimesti televisiossa useista miesseikkailuistaan. Hän on myös hiukan kateellinen Hannele Laurille, joka saa sketseissä kaikki naisroolit. Vuonna 1987 Tyyne järjesti Spede Show’ssa kansanäänestyksen, jossa kortein äänestettiin kumpi on suositumpi hän vai Hannele Lauri. "Spede Show'n" loputtua Tyyne siirtyi "Vesku Show'hun", jossa hän luki lehtiuutisia ja lauloi muutamia lauluja. Samaan aikaan hän myös hiukan masentui, kun Loiri ei kirjoittanut hänelle sketsejä. Tyynellä oli veli, Reino, joka katosi kertausharjoituksissa. Tyynen lentävä lause on ""pimpelipom"".


title: Tyyne (hahmo)

text: Tyyne on levyttänyt musiikkia: "Pim peli pom" -albumi julkaistiin keväällä 1988. Levyllä hän duetoi Jean-Pierre Kuselan kanssa laululla "Tahdon olla sulle hellä". Tyyne laulaa myös hänelle sävelletyn ja sanoitetun "Pimpeli pom" -laulun ja Rauli Badding Somerjoen "Fiilaten ja höyläten" sekä käännösbiisit "Sex machine", "Ei koskaan sunnuntaisin", "Söteem" & "Chirpy chirpy cheep".


title: Tyyne (hahmo)

text: Tyyne esiintyi myös vuonna 1990 elokuvassa "Uunon huikeat poikamiesvuodet maaseudulla" johtaja Uuno Turhapuron mahdollisena äitinä.


title: M/S Finnfellow

text: M/S Finnfellow () on Finnlinesin omistama ro-ro/matkustaja-alus. Laiva on rakennettu vuonna 2000 Astilleros Españolesin Puerto Realin telakalla Espanjassa. "Finnfellow" on 189,7 metriä pitkä, 29,5 metriä leveä, ja syväyttä aluksella on 6,31 metriä. Laivan jääluokitus on 1A. Alus on rekisteröity Suomen lipun alle ja sen kotisatama on Helsinki. Nykyisin Finnfellow liikennöi reitillä Kapellskär–Naantali.


title: M/S Finnfellow

text: Finnfellowin sisaralukset ovat M/S Finnclipper, M/S Finneagle ja M/S Stena Germanica.


title: M/S Finnfellow

text: 21. joulukuuta 1999 alus laskettiin vesille ja se luovutettiin 25. elokuuta 2000 Stena Ab:n omistukseen Ruotsin lipun alle. Kotisatamaksi tuli Göteborg. 8. syyskuuta alus lähti telakalta kohti englantilaista Harwichin kaupunkia. Perille alus saapui 11. päivänä, jonka jälkeen sitä sovitettiin ramppeihin. Seuraavana päivänä alus lähti kohti hollantilaista Wilton Feijenoordin telakkaa, jossa sen perään tehtiin muutoksia, jotta alus mahtuisi ramppeihin.


title: M/S Finnfellow

text: 2. lokakuuta alus kastettiin "Stena Britannicaksi" ja seuraavana päivänä Stena Line U.K. vuokrasi aluksen ja se alkoi liikennöidä sillä reitillä Harwich–Hoek van Holland. 11. lokakuuta alus törmäsi laituriin Hoek van Hollandissa. Kunnostustöiden jälkeen Stena Britannica palasi liikenteeseen jo seuraavana päivänä.


title: M/S Finnfellow

text: Helmikuun alussa 2003 suomalainen Finnlines Ltd. osti aluksen ja rekisteröi sen Suomen lipun alle. Viimeistä päivää Harwichin ja Hoek van Hollandin välisessä liikenteessä alus oli 25. helmikuuta 2003. Tehtyään viimeisen matkan tuolla välillä, siirtyi alus Rotterdamin kautta Fredericiaan, Tanskaan telakalle.


title: M/S Finnfellow

text: 3. maaliskuuta 2003 alus kastettiin "Finnfellowiksi" ja rekisteröitiin ruotsalaiseen alusrekisteriin. Vastakastetun Finnfellowin uudeksi kotisatamaksi tuli Tukholma. Huhtikuun alussa alus aloitti Helsingin ja Travemünden välisen liikenteen. 6. tammikuuta 2004 alus siirtyi reitille Naantali–Kapellskär. 2. kesäkuuta 2004 aluksen omistajaksi rekisteröitiin Nordö Link. Joulukuun lopulla 2004 alus meni kunnostettavaksi ruotsalaiselle Öresundsvarvetille Landskronaan. Liikenteessä alus jatkoi jälleen 1. helmikuuta 2005. 5. helmikuuta, aluksen ollessa Naantalissa, tuli aluksen peräsimeen vika. Kun tämä vika oli korjattu, ilmeni aluksella varsin pian peräsimessä olevan jälleen vikaa. 10. helmikuuta 2005, korjaustöiden jälkeen Finnfellow palasi liikenteeseen. 14. marraskuuta 2007 alus siirtyi jälleen Finnlinesin omistukseen.


title: M/S Finnfellow

text: Laivalla syttyi tulipalo 29. elokuuta 2009, kun se oli Ahvenanmaan eteläpuolella matkalla Naantalista Kapellskäriin. Palo sai alkunsa laivan myymälän varastossa iltapäivällä puoli neljän aikaan. Paikalle hälytettiin useita pelastusyksiköitä. Laivalla oli runsaat 70 ihmistä, joista vajaat 40 matkustajaa jouduttiin siirtämään ulkokannelle sammutustöiden ajaksi. Laivan ruotsalaismiehistö sai tulen talttumaan reilussa puolessa tunnissa ja avunpyyntö voitiin perua. Finnfellow pystyi jatkamaan matkaansa normaalisti, eikä kukaan laivalla ollut loukkaantunut.


title: M/S Finnfellow

text: 4. maaliskuuta 2010 Finnfellow törmäsi kevyesti Viking Linen M/S Amorellan kanssa vaikeiden jääolojen seurauksena Ahvenanmerellä lähellä Tjärvenin majakkaa.


title: M/S Finnfellow

text: 17. joulukuuta 2012 Finnfellow siirrettiin Suomen lipun alle, ja se sai kotisatamakseen Helsingin.


title: Sosialistinen puolue (Ruotsi)

text: Sosialistinen puolue () on 1960-luvun lopulta toiminut ruotsalainen trotskilaisuutta kannattava sirpaleryhmä, joka on 1980- ja 1990-luvuilla pirstoutunut useisiin alaryhmiin.


title: Sosialistinen puolue (Ruotsi)

text: Neljännen internationaalin yhdistynyt sihteeristö (USFI) sai 1960-luvulla Vietnamin sodan vastaisen liikkeen ja opiskelijaradikalismin myötä sen verran kannattajia, että nämä perustivat vuonna 1969 järjestön "Revolutionära Marxister". Vuosina 1971-1975 järjestö tunnettiin nimellä "Revolutionära Marxisters Förbund" (RMF) ja tämän jälkeen nimellä "Kommunistiska Arbetarförbundet" (KAF). Vuodesta 1982 lähtien käytössä on ollut sitten nykyinen nimi "Socialistiska Partiet". Puolueesta erosi vuonna 1989 suuntaus, joka otti uudelleen käyttöön nimen KAF, ja vuonna 1994 suuntaus, joka on käyttänyt itsestään nimitystä Arbetarmakt ja joka on "Viidennen internationaalin" (L5I) osastona.


title: Sosialistinen puolue (Ruotsi)

text: USFI:n ruotsalainen osasto on osallistunut sekä parlamentti- että paikallisvaaleihin. Osastoon kuului vuosina 1974-1979 parhaimmillaan noin kymmenen henkilöä käsittänyt ryhmä, joka toimi Suomessa nimellä "Vallankumoukselliset kommunistit/Revolutionära kommunisterna" (VK/RK). Ryhmän tunnetuin jäsen Pekka Haapakoski jatkoi vuoden 1977 Ruotsiin muuttonsa jälkeen vielä pitkään toimimista USFI:n osastossa. Socialistiska Partiet julkaisee viikkolehteä "Internationalen" ja teoreettista julkaisua "Röda Rummet".


title: Övertorneå

text: Övertorneå voi tarkoittaa ainakin seuraavia maantieteellisiä kohteita:


title: Underoath

text:
Underoath on vuonna 1998 perustettu yhdysvaltalainen metalcore-yhtye, joka on kotoisin Tampasta, Floridasta.
Underoathilla on levytyssopimus Roadrunner Recordsin ja Solid State Recordsin kanssa ja on jälkimmäisen parhaiten myyvä yhtye. Yhtyeen jäsenet ovat kaikki kristittyjä. Yhtye on käynyt läpi useita kokoonpanomuutoksia, ja Underoathissa ei ole enää ketään alkuperäisjäsentä.


title: Underoath

text: Entisen laulajansa Dallas Taylorin aikoihin Underoath soitti deathcorea tuplabasareilla ja breakdowneilla. Taylor laulajanaan yhtye julkaisi "Act of Depressionin" (1999), "Cries of the Pastin" (2000) ja "The Changing of Timesin" (2002). Hänen lähtönsä jälkeen Spencer Chamberlainin otti laulajan paikan. Sen jälkeen yhtye julkaisi "They're Only Chasing Safetyn" (2004) ja "Define the Great Linen" (2006). Yhtye sai kulta-arvon levymyynnillään, ja sen jälkeen pääsi Billboardin Top 200 -listalle peräti toiseksi. "Define the Great Line" oli korkeimmalle sijoittuva kristillinen albumi Billboardin listalla sitten vuoden 1997. Nämä kaksi albumia toivat yhtyeelle enemmän valtavirran kaupallista menestystä, ja niiden ansiosta Underoath on ollut yksi Yhdysvaltojen parhaiten myyvistä hardcore-yhtyeistä. Underoathin levyjä on myyty arviolta noin 3,5 miljoonaa kappaletta.


title: Underoath

text: Underoath on ollut Grammy-palkintoehdokkaana vuosina 2007 ja 2010. Yhtye on äänittänyt live-cd-dvd-albumin nimeltä "Survive, Kaleidoscope", joka julkaistiin 27. toukokuuta 2008. Kuudes studioalbumi "Lost in the Sound of Separation" julkaistiin 2. syyskuuta 2008, ja albumi sijoittui ilmestymisviikollaan Billboard 200 -listan kahdeksanneksi myytyään yli 56 000 kappaletta. Yhtyeen toistaiseksi viimeisin albumi on vuoden 2010 "Ø (Disambiguation)."


title: Underoath

text: Yhtye ehti jo lopettamaan vuonna 2013, mutta palasi mittavan "Rebirth"-maailmankiertueen siivittämänä 2016.


title: Underoath

text: Vuonna 1998 Dallas Taylor ja kitaristi Luke Morton perustivat Underoathin Tampassa, Floridassa. Morton keksi nimen Underoath "jostain Raamatun kohdasta." Rumpali Aaron Gillespietä, joka kävi samassa seurakunnassa Mortonin kanssa, pyydettiin mukaan yhtyeeseen. Gillespie suostui, ja yhtyeeseen hankittiin kitaristi Corey Steger ja bassonsoittaja Octavio Fernandez. Kaikki jäsenet olivat tuolloin high schoolissa.


title: Underoath

text: Soitettuaan vuoden festivaaleilla ja tehtyään kiertueita Floridan alueella, Underoath kiinnitettiin Alabaman Takehold Recordsille 1999. Luke Morton jätti yhtyeen osallistumatta yhdenkään levyn äänityksiin. Yhtye julkaisi esikoisalbuminsa "Act of Depression", jota myytiin 2000 kappaletta.


title: Underoath

text:
Vuonna 2000 kosketinsoittaja Christopher Dudley liittyi Underoathiin, ja yhtye äänitti viisi laulua sisältävän, 40 minuuttia pitkän levyn "Cries of the Past", jota myytiin 3000 kappaletta. Pienten painosten vuoksi "Act of Depression" ja "Cries of the Past" myytiin yhtyeen suosion noustessa loppuun, mutta niistä otettiin uusintapainokset uusilla kansigrafiikoilla 2013. Kahdella ensimmäisellä levyllä Underoathin musiikkityyli poikkesi siitä core-tyyppisestä musiikista, mistä yhtye tuli tunnetuksi myöhemmin, ollen enemmän death metal ja black metal -vaikutteisempaa. Yhtyeen "Cries of the Pastin" julkaisun jälkeen Steger, jonka kerrotaan Taylorin kanssa luoneen yhtyeen tunnistettavan soundin, jättivät Underoathin.
Vuonna 2001 Takehold Recordsin osti Seattlessa päämajaansa pitävä Tooth & Nail Records, ja Underoath kiinnitettiin yhtiön raskasta musiikkia julkaisevalle tytäryhtiölle, Solid State Recordsille. Tammikuussa 2002 basisti Grant Brandell liittyi Underoathiin. Sen jälkeen yhtye alkoi työstämään Solid Staten esikoistaan, "The Changing of Timesia", yhdessä "Cries of the Pastin" tuottaneen James Paul Wisnerin kanssa. Albumi julkaistiin 26. helmikuuta 2002, ja siltä julkaistiin single "When the Sun Sleeps". Taylor kertoo, että "The Changing of Timesin" sanoitukset kertovat "ihmisistä, jotka leikkivät toisten ihmisten tunteilla, ja kuinka se voi tehdä ihmisen katkeraksi" sekä "ponnistelusta elämän hankaluuksien läpi, ja yrityksestä löytää Jumala sen kaiken keskeltä." Yhtye sai kritiikkiä uudesta tyylimuutoksesta, joka oli lähempänä perus-hardcore-soundia. Vaikka jotkut yhtyeen pitkäaikaiset ihailijat kritisoivat albumia, "The Changing of Timesia" myytiin enemmän kuin kumpaakaan edellistä albumia yhteensä.


title: Underoath

text: Vuonna 2003 Underoath tuki albumin myyntiä osallistumalla ensimmäiselle Vans Warped Tour -kiertueelle. Yhtyeen osallisuus kiertueella päättyi kuitenkin lyhyeen, koska Tayloria pyydettiin jättämään yhtye sisäisten kiistojen vuoksi. Underoathin kosketinsoittajan Chris Dudleyn mukaan Taylor ei voinut enää esiintyä Underoathin kanssa useista syistä ja jätti yhtyeen omasta päätöksestään. Yhtyeen epäiltiin olevan hajoamispisteessä, mutta Underoath meni Atreyun kanssa kiertueelle elokuussa 2003, ja Matt Tarpey (Winter Solstice) oli yhtyeen väliaikainen laulaja. Lokakuussa 2003 yhtye esiintyi New York Cityn CMJ Fest -tapahtumassa, ja tuolloin Underoathin uudeksi laulajaksi julkistettiin Spencer Chamberlain, joka soitti aiemmin This Runs Through -yhtyeessä. Chamberlain oli ollut kiertueella Underoathin kanssa laulaessaan edellisessä yhtyeessään, ja oli aikanaan Dudleyn huonetoveri. Gillespie kertoo, että ennen Chamberlainin mukaantuloa yhtyeen jäsenet "eivät oikein tulleet toimeen keskenään", mutta Chamberlainin liityttyä "kaikki oli aivan normaalia, homma skulasi". Chamberlainista tuli vakituinen jäsen, ja Underoath pohti nimen muuttamista uuden kokoonpanon vuoksi. Jäsenet päättivät kuitenkin pitää nimen Underoath.


title: Underoath

text: Ennen kuin yhtye alkoi työstää uutta albumia kiertuetauolla 2003, Underoath asetti helmikuun 2004 levytysten aloituspäiväykseksi. Vuoden 2004 ensimmäisinä kuukausina Underoath meni studioon Chamberlain laulajanaan ja James Paul Wisner tuottajanaan. "They're Only Chasing Safety" julkaistiin 15. kesäkuuta 2004, ja se osoittautui aiempaa suuremmaksi kaupalliseksi menestykseksi yhtyeelle: albumia myytiin enemmän kuin kolmea edellistä levyä yhteensä. Tässä vaiheessa Gillespie oli yhtyeen ainoa alkuperäisjäsen; "They're Only Chasing Safetyssä" oli vain vähän jälkiä yhtyeen metallijuurista. Albumia myytiin lähes 100 000 kappaletta julkaisuviikolla, ja se sai kultalevy-arvon vuoden 2005 lopulla, kun yli 487 000 kappaletta oli myyty. "Reinventing Your Exit" ja "It's Dangerous Business Walking Out Your Front Door" julkaistiin albumin singleinä, ja molemmista tehtiin musiikkivideot, joita soitettiin MTV2:lla ja Fusella. Toukokuussa 2005 Underoath osallistui Taste of Chaos -avajaiskiertueella ja pian jälkeenpäin teki ensimmäisen kiertueensa, jolla se oli pääesiintyjä. Kiertueen aikana yhtye ensiesitti kaksi uutta kappaletta. Underoath soitti Warped Tour -kiertueella, muttei voinut soittaa koko kiertuetta loppuun, koska yhtyeen täytyi varata aikaa uuden levyn äänityksiin. Underoath pääsi ensimmäisen kerran musiikkilehden kanteen "Alternative Press" -julkaisussa syyskuussa 2005, ja lokakuussa "They're Only Chasing Safety" uudelleenjulkaistiin 2 levyn pakkauksessa kolmen uuden kappaleen kera. Julkaisussa oli myös Jacob Bannonin (Converge) tekemä uusi kansikuva ja dvd, jossa on yli 2 tuntia materialia yhtyeen kiertueilta.


title: Underoath

text:
Tammikuussa 2006 Underoath meni studioon äänitämään 5. studioalbumiaan, jonka nimeksi tuli "Define the Great Line". Nimi kertoo siitä, että "on vain löydettävä se linja ja elettävä elämä sen mukaan". Yhtye oli kirjoittanut materiaalia albumia varten 2. viikkoa "They're Only Chasing Safetyn" julkaisun jälkeen. Matt Goldman, joka on tuottanut Copelandia ja Norma Jeania, ja Adam Dutkiewicz, Killswitch Engagen kitaristi, nimettiin tuottajiksi. Chamberlain kertoi, että hänen laulunsa kuulostaisi albumilla vähemmän edellisen laulajan Taylorin kopioinnilta ja enemmän Chamberlainin edellisen yhtyeen tyyliltä. Sanoitukset olivat erityisen tärkeitä Chamberlainille, koska ne oli kirjotettu "asioista, jotka ovat muokanneet hänet sellaiseksi, kuin hän tänään on." Viimeistelemätön versio albumista vuosi BitTorrent-verkkosivuille ja P2P-palveluihin kuukausia ennen julkaisua. "Define the Great Linen" äänitysten aikana Gillespie levytti sivuprojektin seattlelaistuottaja Aaron Sprinklen kanssa nimellä The Almost, joka kiinnitettiin sittemmin Tooth & Nailille ja julkaisi ensimmäisen levynsä "Southern Weather" on 3. huhtikuuta 2007. Huhtikuussa 2006 suuret levy-yhtiöt lähestyivät yhtyettä tarjouksillaan, mutta yhtye pysyi Tooth & Nail Recordsin tallissa, koska heidän mielestään suuret levy-yhtiöt "eivät tajua raskaita yhtyeitä" ja "emme juuri hyväksi sitä yritystoimintaa, jota suuret levy-yhtiöt joskus harjoittavat." 21- huhtikuuta Underoath lensi Ruotsiin tehdäkseen yhteistyössä Popcore Filmsin kanssa musiikkivideot kappaleille "In Regards to Myself" ja "Writing on the Walls". Viimeksi mainittu valittiin albumin pääsingleksi ja sai myöhemmin Grammy-palkintoehdokkuuden vuoden 2007 parhaasta lyhyestä musiikkivideosta. Dudley kertoi, että videot olivat "hyvin energisiä ja tarkempia kuin yksikään aiempi videomme."
20. kesäkuuta 2006 julkaistua "Define the Great Linea" myytiin 98 000 kappaletta ensimmäisellä viikollaan ja teki ensisijoituksensa Billboard 200 -listalla sijalla 2. "Define the Great Linesta" julkaistiin myöhemmin special edition -painos erikoiskansikuvalla ja lisä-dvd:llä, joka sisältää kulissien takaa -videota ja "making of" -dokumentin. "Define the Great Line" sai kultalevy-arvon RIAA:lta 11. marraskuuta 2006 saavutettuaan 500 000 myydyn levyn rajapyykin.


title: Underoath

text: Yhtye oli kiinnitetty soittamaan Warped Tour -kiertueen päälavalla kesä- ja heinäkuun ajan, mutta 28. heinäkuuta 2006 ilmoitettiin, että Underoath ei tekisi loppuja esityksiä. Yhtye ilmoitti "kokeneensa tarpeelliseksi keskittyä ystävyyssuhteisiinsa, sillä se on tärkeämpää kuin sen riskeeraaminen kiertueen vuoksi." "Alternative Press" -lehden Underoathia käsittelevässä kansijutussa Burkett kertoi Chamberlainin sanoneen hänelle, että Underoathin jäsenilla oli ollut "paljon kiistoja uskonnollisista mielipiteistään." Michael "Fat Mike" Burkett kertoi Punknews.orgille pilkanneensa yhtyettä sen vakaumuksen vuoksi mutta korostaa, että hän ystävystyi yhtyeen jäsenten kanssa kiertueen alussa ja lupasi olla pilkkaamatta lavalla ketään, josta ei pitänyt henkilökohtaisesti. Tuolloin levisi juoru, että kiertueen lopettaminen olisi johtunut Chamberlainin huhutusta päihdeongelmasta ja kuntoutuksesta. Siihen Gillespie vastasi: "Jos jotain noin vakavaa olisi ollut kyseessä, ja hän olisi kuntoutuksesta, olisimme kertoneet lehdistölle. Mutta se ei vain ole totta." Underoath teki laajasti kiertueita Euroopassa, Australiassa ja Aasiassa vuoden 2006 lopulla yhtyeiden Taking Back Sunday ja Armor for Sleep kanssa.


title: Underoath

text:
Underoath kuvasi videot kappaleille "You're Ever So Inviting" ja "A Moment Suspended in Time" helmikuussa 2007. "You're Ever So Inviting" voitti MTV:n 'Battle of the Videos'in 23. kesäkuuta 2007. Underoath teki kiertueen Kanadassa heti Taste of Chaos World Tour -kiertueen jälkeen ja soitti myös vuoden 2007 Cornerstone Festivalissa. 17. heinäkuuta 2007 Underoath julkaisi dvd:n nimeltä "777" Yhdysvaltojen markkinoille. Underoath soitti myös Warped Tour 2007:llä 24. heinäkuuta - 9. elokuuta 2007 Australiassa ja Itä-Aasiassa. Kiertäessään Maylene and the Sons of Disasterin, Poison the Wellin ja Every Time I Dien kanssa Gillespielle jouduttiin tekemään hätäleikkaus käden tulehduksen takia. Konserttien perumisen sijasta Underoath palkkasi Kenny Bozichin, joka soitti rumpuja Gillespien yhtyeessä The Almost.
Underoath-laulaja Spencer Chamberlain oli "Warped Tour 2008 Tour Compilation" -kokoelmalevyn kannessa.


title: Underoath

text: Syyskuun 2007 kiertueella Chamberlain kertoi, että yhtye aikoo julkaista uuden albumin vuoden 2008 puolivälissä. Myöhemmin päiväykseksi ilmoitettiin 2. syyskuuta 2008. Albumin äänitykset aloitettiin maaliskuussa 2008, ja päättyi helmikuussa 2008. McTague sanoi, että "Lost in the Sound of Separation" tulee olemaan huomattavasti raskaampi kuin "Define the Great Line". Yhtye julkaisi albumin äänityksistä live-videokuvaa, kunnes albumi valmistui.


title: Underoath

text: Lokakuussa 2007 Underoath oli alkanut kuvaamaan kolmannen osapuolen dokumenttia "Survive, Kaleidoscope". Pieni videokuvausryhmä "The Audible Diversion Group", kuvasi yhtyettä sen syyskuun kiertueella sekä koko "We Believe in Dino-Toursin". Video kuvattiin 720p-korkeatarkkuuksiselle 16:9 -laajakuvaformaatille. Underoath julkaisi "Survive, Kaleidoscope" live-cd-dvd:n 27. toukokuuta 2008. Albumi meni sijalle 81 Billboardin Top 200 -listalla. Yhtye levytti konserttitallenteen Philadelphiassa Electric Factoryssa lokakuussa 2007.


title: Underoath

text: Vuoden 2008 puolivälissä Underoath liittyi 30-kaupungin Rockstar Energy Mayhem Tour -kiertueelle Slipknotin, Disturbedin, Mastodonin ja Dragonforcen kanssa. Kiertue alkoi 9. heinäkuuta 2008 ja päättyi Buffaloon, New Yorkiin 19. elokuuta, ja Underoath oli kiertueen pääesiintyjä Hot Topic -tapahtumassa. "Lost in the Sound of Separationin" julkaisun jälkeen 2. syyskuuta 2008 Underoath aloittaa pääesintyjäkiertueen Saosin ja The Devil Wears Pradan kanssa sekä joissain paikoissa P.O.Sin, person L:n ja The Faminen kanssa.


title: Underoath

text: "Lost in the Sound of Separation" meni sijalle 8 Billboard 200 -listalla, ja albumia myytiin pelkästään Yhdysvalloissa 56 000 kappaletta. Yhtye teki musiikkivideon kappaleesta "Desperate Times, Desperate Measures". Se on mukana Rock Band 2 -pelissä download-kappaleena sekä EA Sportsin "Madden NFL 09" -pelin soundtrackilla. Joulukuussa 2008 yhtye aloitti Etelä-Amerikan kiertueen ja esiintyi kuudessa konsertissa Brasiliassa, Argentiinassa, Chilessä ja Kolumbiassa. ja soitti Warped Tour 2009 -kiertueella.


title: Underoath

text: Kansainvälisten kiertueidensa aikana Underoath kirjoitti uusia kappaleita ja kitaristi Timothy McTauge sanoi, että yhtye toivoo menevänsä studioon kesällä tai syksyllä 2010. Underoath on asettanut julkaistavaksi uuden konserttiäänitteen "Live at Koko", joka on tarkoitettu pääasiassa yhtyeen brittiläiselle yleisölle.


title: Underoath

text: 5. huhtikuuta 2010 yhtye vahvisti ainoan alkuperäisjäsenensä, laulaja ja rumpali Aaron Gillespien lähdön. Gillespie soitti viimeisen Underoath-konserttinsa Milanossa, Italiassa 6. huhtikuuta. Hieman tätä ennen, 26.3.2010 Underoath ehti piipahtamaan ensimmäisellä keikallaan Suomessa Helsingin Virgin Oilissa The Architects -yhtye lämmittelijänään.


title: Underoath

text: 10. toukokuuta 2010 Underoath kertoi MySpace blogissaan, että menee studioon on 24. toukokuuta äänittämään jatkoa "Lost In the Sound of Separationille" tuottajien Matt Goldman ("Lost In the Sound of Separation" ja "Define the Great Line") ja Jeremy Griffith kanssa. Gillespien lähdön jälkeen Underoath hankki ex-Norma Jean -rumpali Daniel Davisonin äänittämään albumille. Davison on ensimmäistä kertaa kiertueella yhtyeessä "The Cool Tourilla", jolla soitti myös As I Lay Dying ja Blessthefall. Albumin nimeksi julkistettiin "Ø (Disambiguation)", joka julkaistaan 9. marraskuuta 2010 Tooth & Nail Recordsilla. 9. syyskuuta 2010 ilmoitettiin, että Underoath allekirjoitti levytyssopimuksen Roadrunner Recordsin kanssa jakelua varten Yhdysvaltojen ja Kanadan ulkopuolella.


title: Underoath

text: Lokakuun 18. 2011 julkaistiin kokoelma "Play Your Old Stuff," joka sisältää yhtyeen kolme keskimmäistä albumia "The Changing of Times", "They're Only Chasing Safety" ja "Define the Great Line" uusilla kansitaiteilla.


title: Underoath

text: Lokakuussa 2012 Underoath ilmoitti Twitter-tilillään lopettavansa toimintansa vuoteen 2013 ja jäähyväiskiertueeseen mewithoutYou, As Cities Burn ja letlive -yhtyeiden kanssa.. Sen lisäksi yhtye julkaisi marraskuussa 2012 " -"kokoelman, joka sisältää läpileikkauksen yhtyeen uralle parin uuden kappaleen kera.


title: Underoath

text: Tammikuun 26. 2013 Underoath soittivat toistaiseksi viimeisen keikkansa Jannus Live:ssä St. Petersburgissa, Floridassa. Myös Aaron Gillespie liittyi jäähyväisiin kappaleissa "Emergency Broadcast :: The End is Near" ja "Reinventing Your Exit."


title: Underoath

text: Yhtyeestä eroamisen jälkeen Aaron Gillespie jatkoi The Almost -yhtyeensä kanssa ryhtyen myös soolouralle tehden ylistysmusiikkia. Lisäksi hän toimi Paramoren keikkarumpalina vuosina 2013-2016. Spencer Chamberlain perusti Underoathin hajottua yhtyeen nimeltä Sleepwave.


title: Underoath

text: Tammikuussa 2015 yhtye lanseerasi kampanjan saadakseen dokumenttielokuvansa tuotannon päätökseen. Dokumenttielokuva käsitteli heidän 12. keikan jäähyväiskiertuetta. Aiheesta julkaistiin pari traileria bändin YouTube-kanavallaan.


title: Underoath

text: Heinäkuussa 2015 Underoath alkoi antaa kryptisiä signaaleja sosiaaliseen mediaan mahdollisesta paluusta otsikolla "rebirth is coming". Kun kryptisen videon taustamusiikki toistettiin lopusta alkuun, selvisi, että se on "It's Dangerous Business Walking Out Your Front Door" -kappaleen kertosäe bändin 2004 vuoden albumilta "They're Only Chasing Safety." Myöhemmin bändin nettisivuille ilmestyi laskuri, joka päättyi elokuun 24. päivään 2015. Samassa kuussa bändi ilmoitti ensimmäisen konserttinsa paluun jälkeen maaliskuulle 2016. Tämän jälkeen Chamberlain ja Gillespie, joka täten palasi kokoonpanoon, varmisti yhtyeen tekevän paluuta. Underoath teki mittavan Rebirth-paluukiertueen alkaen Pohjois-Amerikasta tullen myös vuonna myös Eurooppaan vuonna 2017. 19.5.2017 yhtye esiintyi toisen kerran Suomessa, Tavastialla, osana tätä kiertuetta, jossa soitettiin yhtyeen suosituimmat albumit "They're Only Chasing Safety" ja "Define the Great Line" kokonaisuudessaan.


title: Underoath

text: Basisti Grant Brandell kertoo, että Underoathin tyyliin ovat vaikuttaneet yhtyeet kuten Refused, At the Drive-In, Jimmy Eat World, Isis ja Radiohead. Underoath soittaa lähinnä melodista metalcorea. Aloittaessaan 1997 yhtyeen tyyli erosi nykyisesti huomattavasta, ja varhaista musiikkia on kuvailtu melodiseksi death metaliksi ja deathcoreksi. Julkaistuaan esikoisalbuminsa "Act of Depression" ja "Cries of the Past", alkuperäinen kitaristi Corey Steger jätti yhtyeen. Steger ja alkuperäisjäsen Dallas Taylor olivat muokanneet yhtyeen tunnistettavan tyylin. Kun Taylor jätti Underoathin "The Changing of Times" -albumin jälkeen, yhtyeen tyyli muuttui huomattavasti kun laulaja Chamberlain liittyi Underoathiin. Sen jälkeen Gillespie ja Chamberlain vastasivat laulunteosta ja yhtye julkaisi albumin "They're Only Chasing Safety". Albumi aloitti kauden, jolla yhtye "teki kokeiluja eri kappaleiden kanssa, joista esimerkkinä pop-henkinen, radio-ystävällinen "Reinventing Your Exit" ja "It's Dangerous Business Walking Out Your Front Door", joka sisältää lastenkuorolaulusäkeen ja konerytmejä." Underoathin tyyli muuttui myös "selkeämmäksi, suoraviivaisemmaksi raskaaksi rockiksi". Kun "Define the Great Line" julkaistiin, Chamberlain huomautti, että hänen tyylinsä kuulosti vähemmän Taylorin kopioinnilta ja enemmän edellisen yhtyeensä This Runs Through laululta. "Alternative Press" kuvaili, että "Chamberlainin murina on täyteläisempää ja korisevampaa, ja hänen korkeampi laulunsa on melodisempaa kuin valittavaa." Underoathin tyylistä on tullut tunteellisempaa sen jälkeen yhtyeen suosio kasvoi.


title: Underoath

text: Underoathin jäsenet ovat uskovia ja ovat sanoneet useaan otteeseen, että ovat kristillinen yhtye. Laulaja Spencer Chamberlain korostaa kuitenkin, että "Olemme kristittyjä mutta ihan eri tavalla. Emme ole mikään keskiverto kristillinen yhtye." Hän tarkentaa, että kristinusko on "elämämme tukiranka, joka vaikuttaa siihen millaisia ratkaisuja teemme, mutta se ei ole niinkään sanoitustemme tukiranka. Eivät kaikki kappaleemme ole täynnä Raamattu-opetusta tai sellaista. Niissä on kyse tavallisista ponnisteluista jokapäiväisessä elämässä." Kosketinsoittaja Christopher Dudley on sanonut, että suurin osa Underoathin yleisöstä ei ole uskovia, kuten eivät myöskään yhtyeet, joiden kanssa Underoath esiintyy. Christianity Today -lehti huomauttaa jutussaan, että vaikka yhtyeen on todettu "asettaneen edellytykset sekä kristilliselle rockille että sen tuolle puolen", vain osaa yhtyeen levyistä myydään kristillisillä markkinoilla. Chamberlain sanoi, "Näen meidät vain yhtenä yhtyeenä näiden ei-uskovien hardcore-yhtyeiden joukossa, ja me vain satumme olemaan uskova yhtye, jolla on erilainen vakaumus."


title: Brindisin maakunta

text: Brindisin maakunta on yksi Italian maakunnista. Se sijaitsee Apulian alueella pääkaupunkinaan Brindisi. Maakunnassa on 20 kuntaa.


title: Brindisin maakunta

text: Brindisin maakunnan pinta-ala on 1 839 km². Maakunnan väkiluku on 398 661, ja väkiluvultaan suurimmat kunnat ovat (31.12.2015):


title: Moottoripyöräilyn Qatarin Grand Prix

text: Qatarin Grand Prix on ratamoottoripyöräilyn MotoGP -sarjan osakilpailu. Se on ajettu vuodesta 2004 lähtien Losail International Circuitilla Qatarin pääkaupungin Dohan lähistöllä. Rata sijaitsee keskellä aavikkoa, mistä johtuen radalle lentävä hiekka tekee siitä liukkaan. Kuljettajille rata on haastava, ja pitkä pääsuora tarjoaa hyvän ohituspaikan. Yleisömäärät ovat jääneet Qatarissa pieniksi.


title: Moottoripyöräilyn Qatarin Grand Prix

text: Vuosina 2004 ja 2005 kilpailu ajettiin loppukaudella, mutta vuoden 2006 kilpailukalenterissa Qatarin GP oli jo kauden toinen osakilpailu, ja vuosina 2007 ja 2008 kilpailu avasi kauden.


title: Moottoripyöräilyn Qatarin Grand Prix

text: Ensimmäisen Losailin radalla ajetun MotoGP-luokan kilpailun voitti Sete Gibernau. Vuosina 2005 ja 2006 voittoon ajoi Valentino Rossi. Vuonna 2007 lopulta maailmanmestariksi ajanut Casey Stoner otti Qatarissa uransa ensimmäisen osakilpailuvoiton MotoGP-luokassa. Stoner voitti myös kauden 2008 avauskisan Qatarissa.


title: Moottoripyöräilyn Qatarin Grand Prix

text: Kilpailu oli historiallinen, sillä se oli kaikkien aikojen ensimmäinen iltavalaistuksessa ajettu MM-sarjan osakilpailu.


title: Toronton pörssi

text: Toronton pörssi (tunnetaan myös nimellä TSX, sanoista "Toronto Stock Exchange") on Kanadan suurin pörssi, Pohjois-Amerikan kolmanneksi suurin pörssi (edellään NYSE ja Nasdaq Inc.). Toronton pörssi on osa TSX Groupia (), joka on maailman mittakaavassa noin kymmeneksi suurin pörssi (markkina-arvo 1 551 mrd. USD (1/2016)).


title: Toronton pörssi

text: Pörssin pääkonttori on Torontossa, Pohjois-Amerikan kolmanneksi suurimmassa talouskeskuksessa. Toronton pörssillä on konttoreita myös Montrealissa, Winnipegissä, Calgaryssä, ja Vancouverissa. Monet Kanadan, Yhdysvaltain ja muiden maiden yhtiöistä ovat listattuja Toronton pörssissä.


title: Trevison maakunta

text: Trevison maakunta on yksi Italian maakunnista. Se sijaitsee Veneton alueella maan koillisosassa. Trevison pääkaupunki on myös nimeltään Treviso.


title: Trevison maakunta

text: Trevison maakunnan pinta-ala on 2 477 km². Se jakautuu 95 kuntaan. Maakunnan väkiluku oli vuoden 2015 lopussa 885 447.


title: Skotlanninpaimenkoira

text: Skotlanninpaimenkoira voi olla


title: Treviso

text: Treviso on kaupunki Italiassa. Se sijaitsee Veneton alueella ja on Trevison maakunnan pääkaupunki ja suurin kaupunki.


title: Treviso

text: Trevison pinta-ala on 55 km² ja väkiluku noin 84 000 (2015). Kaupungissa sijaitsee Trevison lentoasema.


title: Treviso

text: Trevisossa pelaa lentopallojoukkue Sisley Treviso, joka on voittanut Italian A1-liigan yhdeksän kertaa. Benetton Basket on kaupungissa sijaitseva koripalloseura. Joukkue on voittanut Italian mestaruuden viisi kertaa.


title: Treviso

text: Jalkapallossa kaupunkia edustaa Treviso F.B.C. 1993, joka on pelannut Serie B:ssä.


title: Visa Electron

text: Visa Electron on lähes kaikkialla maailmassa toimiva maksukortti lukuun ottamatta Kanadaa, Australiaa, Irlantia ja Yhdysvaltoja. Visa on kehittänyt korttia 1980-luvulta alkaen. Visa Electron eroaa tavallisista Visa-luottokorteista siten, että siihen ei liity luotto-ominaisuutta, vaan katevaraus tehdään pankkitililtä. Näin ollen korttiin liittyvällä tilillä on aina oltava katetta käytettävissä maksutapahtuman yhteydessä ja käytettävissä olevia varoja ei voida ylittää. Verkkoon liittämättömät maksupäätteet eivät tue Visa Electronia, koska ne eivät voi saada selville tilin saldoa maksutapahtuman yhteydessä.


title: Visa Electron

text: Visa Electronilla maksettaessa saattaa aiheuttaa hämmennystä se, että osa maksupäätteistä tunnistaa kortin luottokortiksi ja osa pankkikortiksi.


title: Visa Electron

text: Suomessa Visa Electronin voi saada jokainen 18 vuotta täyttänyt, mutta pankit voivat asettaa myös muita ehtoja kortin myöntämiselle. 10–17-vuotiaille kortti myönnetään vanhempien suostumuksella.


title: Matka Intiaan

text: Matka Intiaan ("A Passage to India") on David Leanin ohjaama ja käsikirjoittama brittiläinen draamaelokuva vuodelta 1984. Se pohjautuu E. M. Forsterin samannimiseen romaaniin.


title: Matka Intiaan

text: "Matka Intiaan" oli ehdolla useisiin palkintoihin. Oscar-gaalassa sille annettiin kaksi palkintoa 11 ehdokkuudesta, kun Peggy Ashcroft sai Oscarin parhaasta naissivuosasta ja Maurice Jarre parhaasta elokuvamusiikista. Ashcroft ja Jarre voittivat myös Golden Globen ja Ashcroft lisäksi BAFTAn .


title: Matka Intiaan

text: "The New York Timesin" kriitikot valitsivat "Matkan Intiaan" vuonna 2004 yhdeksi kaikkien aikojen tuhannesta parhaasta elokuvasta maailmassa.


title: Matka Intiaan

text:
Ehdokkaana:
Ehdokkaana:
Ehdokkaana:


title: Bergamon maakunta

text: Bergamon maakunta () on maakunta Lombardian alueella Pohjois-Italiassa.


title: Bergamon maakunta

text: Bergamon maakunnan pinta-ala on 2 746 km ja väkiluku 1 108 298 (31.12.2015). Maakunnassa on 242 kuntaa, ja sen pääkaupunki on Bergamo.


title: Bergamon maakunta

text: Bergamon maakunnan naapurimaakunnat ovat Sondrio, Brescia, Cremona, Milano, Monza e Brianza ja Lecco.


title: Bergamon maakunta

text: Bergamon lisäksi maakunnan suurimpia asutuskeskuksia ovat Treviglio, Seriate ja Dalmine.


title: Suomen perhe- ja peruspalveluministeri

text: Peruspalveluministeri on sosiaali- ja terveysministeriön toinen ministeri sosiaali- ja terveysministerin lisäksi. Suomen perhe- ja peruspalveluministeri Sipilän hallituksessa on 10.7.2017 alkaen Annika Saarikko.


title: Sondrion maakunta

text: Sondrion maakunta () on maakunta Lombardian alueella Pohjois-Italiassa.


title: Sondrion maakunta

text: Sondrion maakunnan pinta-ala on 3 196 km ja väkiluku 181 712 (31.12.2015). Maakunta jakautuu 77 kuntaan ja sen pääkaupunki on Sondrio.


title: Sondrion maakunta

text: Sondrion maakunta rajoittuu pohjoisessa Sveitsin Graubündenin kantoniin ja Italiassa Trentino-Etelä-Tirolin alueeseen sekä Lombardian alueen Brescian, Bergamon, Leccon sekä Comon maakuntiin.


title: Päät

text: Päät oli suomalainen pop-rock-yhtye, joka perustettiin vuonna 1978. Yhtyeen yhdelläkään albumilla ei ole samaa levy-yhtiötä tai samaa kokoonpanoa.


title: Päät

text: Alkuperäiseen kokoonpanoon vuosina 1978-1980 kuului Pia-Yvonne "Pivo" Rosenqvist (laulu), Ile Välimäki (kitara), Mika Mantere (kitara), J. P. Pulkkinen (basso) ja Kai Fuhrmann (rummut). Yhtye julkaisi tässä muodossa vain kaksi singleä, "Jetset/Ime kosteutta" ja "Rotat/Lihansyöjäihminen". Juhani Kannen liityttyä yhtyeeseen vuonna 1980 alkoivat muutokset kokoonpanossa ja tyylisuunnassa. Alkuperäisestä punkyhtyeestä muodostui ensin brittipoppia soittava yhtye ja sitten tanssipopyhtye.


title: Päät

text: Yhtyeessä ovat vaikuttaneet muun muassa seuraavat henkilöt vuosien aikana: Asko Kallonen, Seppo "Sidi" Vainio, Jay Havanna, Taina Ketonen, Tomi Ervi, Manne Mitro Railo, Wemppa Koivumäki, Mika Toivanen, Petri Liski, Kimmo Salmela, Ona Kamu, Kaija Kärkinen, Sari Varpama, Eija Kantola ja Päivi Akonpelto.


title: Päät

text: PMMP omisti 2006 yhtyeelle kappaleen "Päät soittaa".


title: Lönkytin

text: Lönkytin on saari Perämerellä Haukiputaan kaupunginosan edustalla Oulussa. Lönkytin on korkea kivikkoluoto. Se sijaitsee noin kymmenen kilometriä länsiluoteeseen Kiiminkijoen suulta, Oulun ja Kemin välisen syväväylän itäpuolella. Saarella on tutkamerkki. Saaren lähettyvillä sijaitsevat myös Perämeren syvimmät kohdat: paikoitellen merenpohja painuu jopa 50 metrin syvyyteen. Lähin toinen saari on idässä sijaitseva Satakarinletto.


title: Death Note

text: Death Note () on Tsugumi Ōban käsikirjoittama ja Takeshi Obatan piirtämä mangasarja. Sarja ilmestyi alun perin kotimaassaan Japanissa "Weekly Shōnen Jump" -lehdessä vuosina 2003–2006, ja sittemmin se on koottu 12 albumiin. "Death Noten" pohjalta on luotu myös samanniminen animesarja, joka alkoi vuonna 2006 ja päättyi vuonna 2007. Lisäksi "Death Notesta" on tehty Japanissa neljä näyteltyä elokuvaa: "Death Note", "", "" ja "". Toisin kuin elokuvat, anime seuraa kohtalaisen tarkasti alkuperäistä mangaa. "Death Notea" alettiin suomentaa kesäkuussa vuonna 2008.


title: Death Note

text: Yhdysvallat toteutti oman versionsa "Death Note" -elokuvasta. Alun perin tuotannosta vastasi Warner Bros., kunnes tuotanto siirtyi Netflixille. Elokuvan ohjasi Adam Wingard ja pääosissa esintyivät Nat Wolff, Margaret Qualley ja Keith Stanfield. Tuottajina taas ovat Roy Lee, Dan Lin ja Masi Oka.


title: Death Note

text: Tammikuussa 2009 IGN-sivuston laatiman sadan parhaan animaatiosarjan listalla "Death Note" oli sijalla 51.


title: Death Note

text: Vuonna 2015 Japanissa ja Etelä-Koreassa esitettiin Frank Wildhornin säveltämä musikaali "".


title: Death Note

text: 17-vuotias lukion huippuoppilas Light Yagami löytää sattumalta maasta mustakantisen muistikirjan, jonka kannessa lukee "Death Note". Sen sisäsivulla kerrotaan, että ihminen, jonka nimi kirjoitetaan kyseiseen kirjaan, kuolee, kunhan kirjoittaja tietää uhrin nimen ja kasvot. Jos kuolinsyytä ei ole kirjoitettu kirjaan, uhri kuolee vain yksinkertaisesti sydänkohtaukseen. Light testaa muistikirjan toimivuutta ja päättää ottaa sen käyttöönsä luodakseen uuden, paremman maailman vailla rikollisuutta.


title: Death Note

text: Death Note on alun perin shinigamin omaisuutta. Shinigami nimeltä Ryuk ilmestyy Lightille ja seuraa tapahtumia puolueettomana.


title: Death Note

text: Light alkaa tappaa televisiossa näkemiään rikollisia sydänkohtauksilla. Kuolemantapaukset eivät jää kuitenkaan maailmalla huomaamatta ja huhu jumalalliset voimat omaavasta murhaajasta leviää internetissä ja tiedotusvälineissä. Ihmiset alkavat kutsua tätä mystistä tappajaa nimellä "Kira" (キラ) (englannin sanasta "killer"). Ihmiset jakaantuvat mielipiteissään kahtia, osa hyväksyy Kiran toimet, osa ei. Japanin poliisissa työskentelevä Lightin isä, Soichiro Yagami ja neljä muuta poliisia: Matsuda, Aizawa, Mogi ja Ukita, alkavat tutkia tapausta apunaan omalaatuinen ja salaperäinen mestarietsivä, joka tunnetaan nimellä L. L alkaa melkein alusta asti epäillä Lightia.


title: Death Note

text: Alibin hankkimiseksi Light alkaa teeskennellä auttavansa isänsä johtamaa yksikköä sekä L:ää Kiran löytämisessä. Hän tapaa toisen Kiran, malli Misa Amanen, ja tämän shinigamin, Remin. Misalla on yksipuolisia tunteita Lightia kohtaan, mutta nämä johtavat siihen, että molemmat joutuvat L:n epäilyjen kohteeksi. Niinpä he luopuvat väliaikaisesti muistikirjojensa omistajuudesta ja menettävät muistonsa niistä.


title: Death Note

text: Toinen kirjoista päätyy yhtymälle nimeltä Yotsuba Group, joka alkaa tappaa kilpakumppaneitaan sen johtajiin kuuluvan uuden Kiran avulla. Yotsuban Kiraksi paljastuu Kyosuke Higuchi. Higuchi saadaan kiinni ja Light saa muistonsa takaisin, minkä jälkeen hän tappaa Higuchin saadakseen Death Noten omistajuuden takaisin. Samalla L ja tutkintayksikkö saavat selville myös Death Noten ja shinigamien olemassaolot. Pian Light onnistuu houkuttelemaan Remin tappamaan L:n ja tämän avustajan Watarin sekä samalla myös itsensä, taatakseen Misan turvallisuuden. Lightista tulee Kiran tutkintaa johtava uusi L ja tätä hyväksi käyttäen Light laajentaa toimintaansa Kirana.